ועדת הבריאות, כנסת 25, פרוטוקול מספר 27, 2023-03-30 00:00

אוריאל בוסו: שלום, בוקר טוב, היום יום חמישי, ח' בניסן התשפ"ג, 30 במרץ 2023

אוריאל בוסו:  אני מתכבד לפתוח את ישיבת ועדת הבריאות, והבוקר בנושא הצעת צו הגנה על בריאות הציבור (מזון)(החלת הוראות האיחוד האירופי וקביעת תנאים והחרגות), התשפ"ג–2023

אוריאל בוסו:  בהתאם להוראות סעיף 3א(ו) לחוק הגנה על בריאות הציבור (מזון), התשע"ו–2015, ולאחר קבלת המלצת ועדת החריגים לפי סעיף 313א(א)(2) לחוק המזון, הניח משרד הבריאות את הצו שלפנינו לאישורה של ועדת הבריאות של הכנסת

אוריאל בוסו:      ביום 18 בנובמבר 2021, פורסם ברשומות תיקון מס' 3 לחוק הגנה על בריאות הציבור (מזון), התשע"ו–2015, במסגרתו נערכו שורה של תיקונים שעניינם, בין השאר, אימוץ של הוראות מסוימות החלות באיחוד האירופי לגבי ייצור, ייבוא או שיווק של מזון, בתנאים ובהחרגות

אוריאל בוסו:  זאת במטרה להביא להורדת יוקר המחיה והפחתת מחיר המוצרים, וכן להפחתת הנטל הרגולטורי תוך שמירה על בריאות הציבור

אוריאל בוסו:  ההוראות המאומצות שמוחלות בישראל עוסקות במזהמים כימיים, ביולוגיים ובשאריות חומרי הדברה במזון

אוריאל בוסו:  ההוראות קבועות בתוספת השנייה א' לחוק, אשר ניתן לשנותה בצו

אוריאל בוסו:      לאור מורכבות המהלך החקיקתי של אימוץ הוראות הדין האירופי וחדשנותו, עלה במשרד הבריאות צורך לבצע שינויים בהוראות המאומצות

אוריאל בוסו:  לשם כך הוכן צו הכולל את השינויים המבוקשים, כאשר לא מדובר בהוספת תנאים מחמירים או בהרחבת ההחרגות אלא בצמצומן דווקא או במתן הבהרות ודיוק לגביהן

אוריאל בוסו:      עיקרו של התיקון המבוקש בצו הוא שינוי וניסוח מחדש של המגבלות והתנאים לאימוץ הוראות התקנה האירופית 2073/2005 העוסקת בקריטריונים מיקרובילוגיים עבור מוצרי מזון

אוריאל בוסו:  בנוסף, הצו כולל הוראות מעבר שנועדו לצורך הסדרת תקופת התארגנות עבור יצרנים ויבואנים, בפרט אלו שבידיהם מלאים של מזון וגם חומרי גלם

אוריאל בוסו:       בשל תקופת הבחירות והיעדר יכולת לקיים הליכי חקיקה סדורים, נכנסו לתוקפן ביום 1 בינואר 2023 ההוראות המאומצות באמצעות הוראת שעה, אשר יעמדו בתוקפן עד ל-31 במרץ 2023

אוריאל בוסו:  על מנת ליצור ודאות רגולטורית, ישנה חשיבות להביא להשלמת התקנת הצו שבנדון כהוראת קבע בטרם פקיעת הוראת השעה, לכן כינסנו בדחיפות דיון בוועדה

אוריאל בוסו:      משרד הבריאות, כפי שהעברנו בקשה, לא להתרגל להביא צווים בהתראה של כמה ימים

אוריאל בוסו:  מנהלת הוועדה, היועצת המשפטית וראש המטה שלי עודד שטרן, ביקשנו: תנו לנו את מה שאמור להיות חצי שנה קדימה

מירי כהן: צודקים

מירי כהן:  אני ביקשתי שיכינו את הרשימה, לפי הסיכום שלי עם מנהלת הוועדה, עד סוף השנה

אוריאל בוסו: אנשים מוזמנים מהיום להיום

אוריאל בוסו:  אנחנו לומדים את החומרים וכפי שראיתם הדיונים פה הם דיונים רציניים שיורדים לעומקים של דברים, לא להגיד: תציגו את הדברים והצבעה, אנחנו לומדים

מירב כהן: הבקשה היא בקשה נכונה ולגיטימית

אוריאל בוסו: נבקש תחילה לשמוע את נציגי משרד הבריאות, שיציגו לנו את מהות הצו ותוכנו

אוריאל בוסו:  לאחר מכן נאפשר דיון עם כלל המשתתפים, מי שנמצא כאן, ונשמע את ההערות השונות

אוריאל בוסו:  עורכת הדין סלנט, יש לך משהו לומר לפני כן?     

יעל סלנט: כדאי שמשרד הבריאות יציג את הצו שהוא מגיש

אוריאל בוסו: אוקיי

אוריאל בוסו:       משרד הבריאות, מי מציג?      

פנינה אורן שנידור: בוקר טוב, תודה רבה על הזימון של הצו על אף ההודעה המאוחרת מצידנו

פנינה אורן שנידור:  אני מנהלת שירות המזון הארצי ואנחנו כאן בדיון

פנינה אורן שנידור:  משרד הבריאות עשה היסטוריה ב-1 בינואר 2023, אימץ רגולציה אירופית בשלושה תחומים שהם ליבת בטיחות המזון: בנושא שאריות חומרי הדברה, מזהמים כימיים ומזהמים מיקרוביולגיים

פנינה אורן שנידור:       החקיקה הזאת נכנסה לתוקף ב-1 בינואר 2023 וככל שהטמענו את החקיקה והתקבלו הערות של הציבור, הבנו שהתעשייה – מצד אחד ישנם דברים שבמקור, כשהנושא הזה של האימוץ עלה בחקיקת ההסדרים, אז ביקשנו החרגות רחבות מדי

פנינה אורן שנידור:  ככל שהתקדמו הדיונים, תרגמנו, הטמענו ועשינו הדרכות לתעשייה ולמפקחים, ראינו שאפשר לצמצם אותן

פנינה אורן שנידור:  הצמצומים שאנחנו מציגים כאן היום מקרבים אותנו לאימוץ הרגולציה האירופית

פנינה אורן שנידור:  כך זה מתקרב למטרה שלשמה התכנסנו בצורה הרבה יותר הוליסטית, אימוץ ומינימום שינוי,  סטייה, מהחקיקה האירופית

פנינה אורן שנידור:       דבר נוסף שהסתבר לנו, והצורך עלה מהתעשייה, על אף העובדה שכולם ידעו מנובמבר 2021 שחוק המזון תוקן ונקבע שהרגולציה הזאת תאומץ, ככל שהתקדמנו התעשייה, היבואנים וגם ציבור התעשיינים, ביקשו מאיתנו לבצע תקופת הארכה

פנינה אורן שנידור:  המשמעות היא שב-1 בינואר 2023, יצרן או יבואן שלא הודיע לנו, המזון שהוא מייצר או מייבא עומד בדרישות החקיקה האירופית

פנינה אורן שנידור:  עם זאת, יצרן או יבואן שיודיע לשירות המזון הודעה בצורה מקוונת, נאפשר לו תקופת התארגנות

פנינה אורן שנידור:  בזמנו זה היה שלושה חודשים ועכשיו אנחנו מבקשים להאריך את זה בתשעה חודשים נוספים, כדי שהוא יוכל לעבוד לפי הדין שהיה נהוג ערב כניסת האימוץ לתוקף

פנינה אורן שנידור:  אנחנו נאותנו לבקשה כי אנחנו רוצים למנוע בזבוז של מזון, לא לזרוק מזון שלא לצורך שהרי הוא עמד בדין הקודם

פנינה אורן שנידור:  לכן השתכנענו שבתקופה של שנה - - -     

אוריאל בוסו: שנה מה-1 בינואר

פנינה אורן שנידור: זאת אומרת, התקופה מה-1 בינואר 2023 עד ה-1 בינואר 2024, נאפשר ליבואנים ויצרנים לייבא או לייצר מזון גם במזון שלא עומד בדין של ההוראות המאומצות

פנינה אורן שנידור:  חשוב לציין שהחקיקה שלנו היא גם לא מגבילה, מזון שיובא לארץ בתקופה הנוכחית יוכל להמשיך להימכר גם  אחרי ה-1 בינואר 2024

אוריאל בוסו: גם אחרי ה-1 בינואר 2024, כי זה כבר פה

פנינה אורן שנידור: לכן התקופה ולכן אנחנו חושבים שמסגרת של שנה היא מספיק זמן

פנינה אורן שנידור:  אני לא מכירה, לא שוכנעתי ולא הוצגו לנו נתונים של מזון שיש עסקאות לגביו של תקופה, של יותר משנה, שכבר עומד וממתין לייבוא למדינת ישראל

פנינה אורן שנידור:  לכן אני גם מחויבת לומר שהצו הזה, כמחויב, עבר בוועדת חריגים ששותפים לה משרדי ממשלה שנמצאים כאן חלקם: האוצר, משרד הכלכלה, משרד המשפטים, רשות התחרות, ומשרדי ממשלה נוספים

פנינה אורן שנידור:  הצו הזה אושר פה אחד בוועדת חריגים בראשותו של עורך דין יואל בריס, יו"ר רשות האסדרה, ולכן אנחנו מניחים שלא תהיה כאן מחלוקת ונוכל לאפשר לתעשייה את הוודאות שהיא כל כך מבקשת, של תשעה חודשים נוספים

אוריאל בוסו: אוקיי

אוריאל בוסו:  עוד מישהו ממשרד הבריאות? משרד המשפטים? משרד האוצר? משרד החקלאות כאן? יש להם מה להוסיף? בבקשה

גל ברנס: אני מאגף התקציבים

גל ברנס:  כמובן שהדבר הזה על דעתנו המלאה, אנחנו חושבים שיש כאן מהלך חשוב מאוד להפחתת יוקר המחיה

גל ברנס:  הוא אושר, כאמור, בוועדת חריגים ממשלתית – שכללה מספר רב של משרדי ממשלה –  שהצביעה פה אחד על זה

גל ברנס:  אנחנו חושבים שיש פה באמת תרומה גדולה, ומהלך משמעותי מאוד של משרד הבריאות לאמץ את הרגולציה האירופית

גל ברנס:  גם במסגרת חוק ההסדרים נביא עוד פרק משלים לזה, יחד עם משרד הבריאות, כדי להסדיר היום את כל נושא האכיפה וההסדרים המשלימים, כדי שהרפורמה תוכל לעבוד בצורה מלאה

אוריאל בוסו: תודה רבה

אוריאל בוסו:  משרד הכלכלה

אנואר חילף: זה מתואם איתנו במסגרת ועדת החריגים, השתכנענו שמדובר בהקלה

אוריאל בוסו: הבוקר באתם מפויסים, אחרי שקיבלתם מייק-אפ

אנואר חילף: בסך הכול יש פה הקלה למגזר העסקי, צריך להכיר בזה

אנואר חילף:  המשרד מממש פה את הרפורמה וזה צעד מבורך מאוד ואנחנו תומכים בהחלט

אוריאל בוסו: תודה רבה

אוריאל בוסו:  עוד מישהו כאן רוצה להוסיף? לפני שנעבור לגורמים, משרדי ממשלה

אוריאל בוסו:  עורך דין שי סומך, משרד המשפטים

שי סומך: בוקר טוב, התיקון מתואם איתנו

אוריאל בוסו: מתואם איתכם

אוריאל בוסו:  אנחנו מתנצלים שאנחנו מפריעים לך בחופשת הפסח, שתהיה לך חופשה נעימה ופסח כשר ושמח, תודה

שי סומך: תודה שאישרתם לי להשתתף בזום

אוריאל בוסו: פרופ' חגי לוין, יושב-ראש איגוד בריאות הציבור, שלום, בוקר טוב

חגי לוין: בוקר טוב, אני חייב להגיד שההתראה להתייחסות היא קצרה מאוד-מאוד

חגי לוין:  אני גם מזכיר שאנחנו בוועדת הבריאות והמטרה היא הגנה על בריאות הציבור, אבל אנחנו גם בעד כל דבר שיכול להקל על התעשייה

חגי לוין:  אין לנו שום כוונה להקשות על התעשייה, פשוט באמת קשה להתייחס בגלל הזמן הקצר

אוריאל בוסו: אבל אתה סומך על אנשי משרד הבריאות גם במקרה הזה

חגי לוין: אני סומך על אנשי משרד הבריאות

חגי לוין:  אם זאת עמדתם, אנחנו סומכים על אנשי משרד הבריאות

חגי לוין:  אני פשוט חייב להגיד: אנחנו מדברים כרגע על ביטול המס על המשקאות המתוקים ואני חושב שביטול של מס שמשפיע על הבריאות צריך להיות נדון גם בכנסת

חגי לוין:  כפי שאתה עושה עכשיו בנושא הזה, כך נושא שיש לו השלכה על הבריאות צריך להגיע לדיון, וחבל שזה לא קרה

אוריאל בוסו: קודם כול, פרופ' לוין, זה לא דיון על המס על השתייה, זה גם לא המקום

אוריאל בוסו:  דבר שני, עשינו דיון משותף בנושא הזה

אוריאל בוסו:  ללא קשר, בריאות הציבור – ונושא ההשמנה הוא נושא חשוב ואנחנו נמשיך ללוות אותו

אוריאל בוסו:  הוכחנו פעם אחר פעם, וגם יצא נתון לפני יומיים אם לא ראית, שיש יותר ירידה בשתייה שאינה ממותקת מאשר בשתייה הממותקת מאז הצו

אוריאל בוסו:  היבואנים יודעים להגיד גם מבחינתם שהם לא נפגעו כלכלית, זאת אומרת שהציבור שילם את זה

אוריאל בוסו:  הדבר העיקרי שהיה חסר ועדיין חסר, בזה אנחנו נטפל, זאת הסברה אמיתית ובזה אנחנו נפעל

אוריאל בוסו:  אוקיי, זה כבר דיון אחר

חגי לוין: תודה שהתייחסת, אני כמובן לא מסכים אבל תודה שהתייחסת

חגי לוין:  לגבי התקינה האירופית צריך לדעת שבמדינות רבות, גם באירופה וגם במדינות אחרות, יש העשרה של מזונות במינרלים חיוניים, למשל: המלח הוא מיודד

חגי לוין:  אצלנו בישראל, למרות ששוב ושוב יש לנו - - - לעניין הזה מאז שנת 1996, הדבר עוד לא קרה

חגי לוין:  גם אני פונה אליך לערוך דיון בנושא הזה

חגי לוין:  חבל שכשנוח לנו אנחנו מאמצים רגולציה אירופית אבל כשזה לא נוח לנו – למרות שזה לטובת הציבור –  כשזה לא נוח לתעשייה, אנחנו לא מאמצים

חגי לוין:  אני חושב שבאותו הקשר, של הצו הנוכחי, ראוי לקדם את נושא העשרת המזון שמוביל לכך שהאוכלוסיות, במיוחד העניות בישראל, לא מקבלות: לא חומצה פולית, לא B12 ולא יוד שהוא חיוני להתפתחות ולבריאות תקינה

אוריאל בוסו: תודה רבה ושיהיה לך פסח כשר ושמח

חגי לוין: חג שמח

אוריאל בוסו: שלום, יום טוב וחג שמח

אוריאל בוסו:  אביב חצבני, מנהל איגוד תעשיות המזון בהתאחדות התעשיינים

אביב חצבני: אדוני בוקר טוב

אביב חצבני:  קודם כל, תודה רבה על הדיון

אוריאל בוסו: בוקר טוב

אביב חצבני: כמו שאתם כבר בטח יודעים, גם פנינה מכירה את עמדתנו, דבר ראשון: שירות המזון ואנחנו יודעים יפה מאוד לשתף פעולה לאורך התקופה, ובאמת תודה גם לפנינה שהיא תמיד זמינה ונאותה לדבר גם איתנו בנושא הזה

אביב חצבני:  ספציפית בנושא של תקופת המעבר, על משך תקופת המעבר, אנחנו חלוקים כי לראייתנו צריכה להיות פה תקופת מעבר של 24 חודשים, ולו מהסיבה הפשוטה, לעזור ליצרנים הקטנים והבינוניים

אביב חצבני:  אומנם החקיקה הזו עברה בנובמבר 2021, אבל גם אתה יודע את חוסר הוודאות הפוליטי וכן הלאה, שהיה פה בשנה שעברה

אביב חצבני:  לראייה, הוראות המעבר לשלושה חודשים אושרו רק בדצמבר, והוראות המעבר הנוספות לתשעה חודשים נוספים מאושרות היום כשהתוקף שלהן, לצורך העניין, הוא עד ה-1 באפריל

אביב חצבני:      אומנם יבואנים שמייבאים מוצרים מוגמרים מתמודדים ברמת המוצר, היצרנים שלנו נדרשים להתמודד הן מצד אחד ברמת המוצר שהם מייצרים אבל מן הצד שני בעבור עשרות רבות של חומרי גלם ועשרות רבות של ספקים

אביב חצבני:  זו אופרציה שנדרש לנהל אותה: אנחנו נדרשים לעדכן נהלים, להסביר לספקים את מה שאנחנו רוצים, חלקם מקומיים חלקם בין-לאומיים

אביב חצבני:  זה לא הדבר היחידי שיצרן בינוני קם אליו בבוקר, בשמחה או בצער מהבחינה הזו

אביב חצבני:       דבר שני, אני מזכיר, טרם הוסדרה הסתירה מול החקלאות המקומית שעדיין עומדת בהוראות דין קיים ישראל

אביב חצבני:  כבודו, אנחנו לא יודעים להכניס חומר גלם שעומד בדין ישראל מצד אחד ולהוציא מוצר ארוז שעומד בהוראות מאומצות מהצד השני

אביב חצבני:  אני יודע שיש בנושא הזה ועדת חריגים ואני יודע שיש התחייבות של שירות המזון להסדיר את הנושא הזה, אבל אני לא רוצה להגיע לחודש נובמבר עם התחייבות שבה הצ'קים לא נפרעו ואנחנו לא יודעים מה לעשות

אביב חצבני:      נכון שאנחנו מדברים כל העת, דבר אחד נוסף שצריך לזכור גם אותו מהבחינה הזו, מפעל בינוני מעסיק מנהל הבטחת איכות או איש הבטחת איכות, אחד, הוא לא מעסיק סוללה של אנשים שקמים לזה בבוקר

אביב חצבני:  זו אופרציה, כמו שאמרתי, שאנחנו נדרשים לנהל אותה

אביב חצבני:       פנינה ביקשה לא אחת, והיא צודקת, תראו לנו בבקשה נתונים

אביב חצבני:  היצרנים הבינוניים בעצמם עדיין לומדים את המשמעויות של אימוץ רגולציה אירופית, חדשה, כמו שאומר גם שירות המזון

אביב חצבני:  זה חדשני ביותר, זה מעולם לא קרה בישראל, מדובר פה גם בהרבה מאוד אומץ

אביב חצבני:  זו רפורמה, אדוני, שאנחנו גם מברכים עליה, היא תעזור לכולם

אביב חצבני:  היא מייצרת סימטריה בין היבואנים לבינינו, אבל עדיין צריך לבצע את זה בפרק זמן שהוא ארוך יותר מתשעה חודשים נוספים

אביב חצבני:  אני לא חושב שאם יתנו פה שנה אחת נוספת – רגולציה שהייתה טובה פה עשרות שנים יכולה להיות טובה במקביל להוראות המאומצות, כמובן שאנחנו עושים עבודה כדי לעבור אליהן, לשנה אחת נוספת

אביב חצבני:  זה לא ירע את בריאות הציבור מצד אחד, זה חלילה לא יפגע ביבואן שרוצה לייבא תוצרת גמורה תחת ההוראות המאומצות מהצד השני

אביב חצבני:  זו הטענה

אוריאל בוסו: אדון חצבני, שאלה

אוריאל בוסו:  אתה כרגע אמרת: אנחנו לא חושבים שנצליח בשנה, צריך שנתיים

אוריאל בוסו:  אנחנו יודעים: תן לי שנה, תן לי שנתיים, תן לי שלוש

אוריאל בוסו:  אני רוצה לדבר בנתונים

אוריאל בוסו:  הרי אנחנו מדברים במזון, אני לא מאמין שאתה מביא חומרים של עשרות שנים ומלאים, כי גם מדובר בחומרי גלם

אוריאל בוסו:  יש לזה, לא יודע אם תוקף, אבל יש לזה מלאים מסוימים ובסוף צריך לשים cut

אוריאל בוסו:  יהיה קשה מאוד גם למשרד הבריאות וגם למדינת ישראל, לנהל במקביל לאורך זמן שתי תקינות, שני ערוצים: גם מבחינת פיקוח, גם רגולטיבית – אתם מעבירים את זה ליבואנים וליצרנים – וגם מבחינת העבודה של משרד הבריאות

אוריאל בוסו:       אני מבין את מה שאתה אומר, האם אתה יכול לתת את ההסבר בנתונים? אתה אומר לי: היבואנים הקטנים, הגדולים, אני חושב שצריך שנתיים

אוריאל בוסו:  עברנו, עם כל הכבוד שיש בחירות ויש חוסר ודאות, החקיקה נוסעת, אתם מכירים את זה פעם אחר פעם

אוריאל בוסו:  ברגע שהייתה חקיקה ויש לוח זמנים, אתם אומרים: רגע, אבל אם לא יתקינו את התקנות ולא יסדירו לפני ה-1 באפריל, אז מה יהיה המצב שלנו? אבל כל אדם בר דעת, ויבואן, יצרן, בעל מפעל, כשהוא רואה את החקיקה, הוא מתחיל להיערך, הוא מתחיל לתכנן את הזמן שלו

אוריאל בוסו:  כשנתנו מההתחלה את לוח הזמנים הזה, זה היה סביר

אוריאל בוסו:  אולי אתה אומר שיש את ההיערכות כי הייתה חוסר ודאות, על פי מה אתה אומר לי: תשמע, אני צריך שנתיים מה-1 באפריל?      

אביב חצבני: אדוני, עם כל הכבוד, כשנחקק, בנובמבר 2021, לא נקבעה בחקיקה הוראת מעבר, זה סעיף שנותר פתוח

אביב חצבני:  כשאנחנו דיברנו על זה בוועדת הכלכלה בזמנו ואמרנו שתידרש תקופת מעבר, שאל יושב-ראש הוועדה מיכאל ביטון: מה פרק הזמן לתקופת המעבר? ולאף אחד לא הייתה תשובה

אביב חצבני:  אם תקרא את הפרוטוקול, הוא אמר: אם אתם לא קובעים תקופת מעבר, אני אקבע אותה, כמה צריך? שנתיים? שלוש? ארבע? אם אתם לא קובעים אני אקבע גם ארבע שנים

אביב חצבני:  ארבע שנים זה מוגזם, שנתיים זה הגיוני

אביב חצבני:  זאת אומרת, בנובמבר 2021 לא נחקקה במסגרת החקיקה הוראת מעבר כי אף אחד עוד לא ידע

אביב חצבני:  זה כמובן לא אשמתו של שירות המזון הארצי

אוריאל בוסו: הינה, עברו שנתיים מנובמבר 2021, שנתיים

פנינה אורן שנידור: עברו שנתיים

אביב חצבני: אתה רוצה להגיד לי שאתה מצפה מיצרן קטן ובינוני לקרוא עכשיו הוראות אירופיות, לצורך העניין באנגלית, של מאות רבות של עמודים ולהיערך?     

פנינה אורן שנידור: סליחה, אני רוצה רק להתייחס

אביב חצבני: בשמחה

פנינה אורן שנידור: אני קודם כול רוצה להגיד שני דברים, אביב, דבר ראשון: חומר גלם נכנס היום למדינת ישראל והוא עומד בדין הקיים, אפשר להמשיך להשתמש בו גם אחרי סוף - - - כי זו המשמעות של חומר שנכנס

פנינה אורן שנידור:  אנחנו לא נרצה לזרוק אותו, כל הרעיון זה לא להכניס חומרי גלם נוספים, זה דבר אחד שצריך לדייק פה בעניין

פנינה אורן שנידור:  לכן מהיום יש לכם תשעה חודשים לחפש ספקים שעומדים בדין האירופי

פנינה אורן שנידור:       דבר שני: ההוראות המאומצות הן באמת באנגלית אבל לשם כך שירות המזון, והחוק מחייב אותנו, תרגמנו את החקיקה - -     

אוריאל בוסו: לא, זה ברור

פנינה אורן שנידור: - - פרסמנו את זה באתר האינטרנט להערות הציבור

אוריאל בוסו: גם כשאתה אומר לי: מה אתה מצפה שהוא יקרא? מצד אחד אתם אומרים לי: תאמצו את התקינה האירופית, מצד שני אתם אומרים לי: מה אתה רוצה שאני אלמד את זה ואני אקרא את זה?     

פנינה אורן שנידור: אדוני, אני רק רוצה להוסיף דבר נוסף

פנינה אורן שנידור:  אנחנו עושים עשרות ובינרים והדרכות, ואנחנו נמשיך לעשות כי יש לנו כאן מטרה, לא באנו וזרקנו את התעשייה

פנינה אורן שנידור:  לכן לבוא ולומר – ואני מבינה, הכי נוח עוד שנה, ואחרי עוד שנה תגידו עוד שנה

אוריאל בוסו: לפני שבוע היה לי דיון כאן בנושא התמרוקים, וזה לא היה הדיון הראשון, דיון ארוך

אוריאל בוסו:  אחד הדברים שהכי התפעלתי – ואני מוכרח לציין את זה, גם משרד הכלכלה אבל בעיקר במשרד הבריאות – כשהתברר לי שישבו שם אנשים ועברו על אלפי פריטים וסעיפים ומילים, לדעת במה יש רק עניין טכני, במה זה עניין לשוני ובמה באמת יש שינוי במהות

אוריאל בוסו:  ישבו לילות, ישבו ימים ושעות, צוותים שלמים, באמת בשביל להביא את זה עד הפה לכל התעשיינים והיצרנים וליבואנים, בשביל להגיד: אם אנחנו מצמידים, אנחנו מביאים לכם את זה עם תרגומים

אוריאל בוסו:  עשו עבודות, אקסלים, הצמידו ועדיין המשיכו לשפר

אוריאל בוסו:      אני חושב שגם בנושא המזון – למדתי קצת את החומר, רשמתי, אתם כבר הבנתם שכשאני מגיע לדיון אני נמצא בעומקם של דברים

אביב חצבני: תמיד

אוריאל בוסו: ראיתי שנעשתה כאן עבודה

אוריאל בוסו:  אני לא משוכנע עדיין ששנתיים מה-1 זה הדבר, יכול להיות שגם עוד שנה תבוא אלי ותגיד לי: תשמע, לא מספיק כי עדיין יש כמה אנשים שלא התארגנו

אוריאל בוסו:  אבל צריך להסתכל על הטענה שאמרתי בהתחלה, משרד הבריאות צריך בסוף ללכת על קו ולהתנהל בקו מסוים

אביב חצבני: אדוני, שתי שאלות

אביב חצבני:  הראשונה: אם יש לי חומר גלם, לצורך העניין, שנמצא פה ב-31 בדצמבר והגיע נניח במהלך דצמבר, ואני עכשיו רוצה לייצר מוצר סופי שישווק לשוק ב-1 בינואר, הוא יוכל להיות משווק?     

פנינה אורן שנידור: כן, כי חומר הגלם הגיע

אביב חצבני: בוודאות? כי זו הבהרה שחייבת להיות

פנינה אורן שנידור: מה זאת אומרת? זו המשמעות

מרינה אוסטפלד: זו המשמעות של הוראת המעבר

אביב חצבני: אין בעיה

אביב חצבני:  אני אומר, הרי בסוף אני מחויב לעמוד בהוראות מאומצות גם על חומר הגלם וגם על המוצר הסופי

אביב חצבני:  אם אני עכשיו אשתמש בחומר גלם - - -     

אוריאל בוסו: הוא שואל שאלה, את אמרת: המוצר שנמצא בארץ יהיה משווק

אביב חצבני: 	פנינה, זה דיוק שחשוב

פנינה אורן שנידור: בשביל זה אני באה ואומרת: חומרי גלם שהגיעו לארץ עד ה-31

אוריאל בוסו: גם חומרי גלם, לא רק המוצר

פנינה אורן שנידור: ברור, מה נעשה עם זה? ברור

אוריאל בוסו: שמעת?     

פנינה אורן שנידור: אתה תצטרך לבוא ולעשות, בניהול סיכונים, ולבוא ולהראות בפיקוח מה יוצר

אביב חצבני: פנינה, זה אומר שאני יכול לייצר מוצר, לצורך העניין ב-02 בינואר בשנה הבאה, שחומרי הגלם שלו בבסיס עומדים בדין קיים, וגם המוצר יעמוד בדין קיים כתוצאה מכך

פנינה אורן שנידור: נכון

פנינה אורן שנידור:  אם אני לא אסגור את זה עכשיו, אתה תמשיך לייבא ועוד ועוד ועוד, תקופת המעבר לא תהיה שנתיים, היא תהיה לפחות חמש שנים

פנינה אורן שנידור:  אנחנו צריכים לעשות cut, מתי אסור להכניס יותר חומר גלם חדש למדינת ישראל

מרינה אוסטפלד: מתי נכנס דבר חדש שהוא לא עומד בדין

אביב חצבני: אדוני, ושאלה אחת נוספת, ברשותך, בסדר? גם לפנינה

אביב חצבני:      חייב להיות כאן מועד אחרון שבו זה מוסדר מול החקלאות בנושא הזה

אביב חצבני:  זאת אומרת, אני לא רוצה שנמצא את עצמנו בנובמבר – בערך 25% מהמוצרים שמיוצרים בישראל מבוססים על חומרי גלם מהחקלאות

אביב חצבני:  כל עוד לא יסדירו את העובדה שגם החקלאות, ויש את ההתאמות הרלוונטיות שעומדות בהוראות המאומצות, אני אמשיך לקבל חומר גלם שעומד בדין ישראל קיים, כי אין לי ברירה, ואני אדרש לייצר מוצר שעומד בדין ישראלי קיים

אביב חצבני:  זו סוגיה, אני יודע שעתידה להיות על זה ועדת חריגים, חייב להיות לזה פתרון

אוריאל בוסו: אתה מבין שזאת בדיוק הטענה שאמרנו קודם, שאנחנו לא רוצים להכניס את משרד הבריאות לפינות כאלה, שהם יצטרכו בסוף לבחור

פנינה אורן שנידור: אני רק אבוא ואומר, אדוני היושב-ראש, המחלוקת עם משרד החקלאות לא מונחת היום לפתחנו כי הצו הזה מדבר על המזון שהוחרג

פנינה אורן שנידור:  אנחנו כן חייבים להגיע איתם להסכמות כדי ליצור קוהרנטיות בין הדין שחל על המזון שהוחרג, לבין הדין שהוחרג על המזון המעובד

פנינה אורן שנידור:  לשם כך, גם בהחלטת המשלה הנוכחית הוחלט על הקמת צוות, ושותפים לו גם האוצר ורשות האסדרה וגם אנחנו ומשרד החקלאות

פנינה אורן שנידור:  כל המטרה היא להגיע איתם להבנות, כי ברור לנו שאי-אפשר לנתק את חומרי הגלם מהמזון המעובד, גם לטובת שמירה על בריאות הציבור וגם לטובת התעשיינים

פנינה אורן שנידור:  זו המחויבות שלנו, ואנחנו נעשה כמשרד ככל יכולתנו על מנת להגיע להסכמות

אביב חצבני: פנינה, רק משהו אחד, הנושא הזה של מוצרים סופיים שמבוססים על חומרי גלם שיובאו לפני ה-31, צריכה להיות לזה הבהרה במקום כלשהו, כי כרגע לפי הנוסח הנוכחי זה לא ברור

אביב חצבני:  זה לא ברור

מרינה אוסטפלד: בוקר טוב לכולם, מרינה אוסטפלד, לשכה משפטית, משרד הבריאות

מרינה אוסטפלד:      מיותר לציין שהנוסח הזה עבר את האישור של ייעוץ וחקיקה, כמובן, ונסרק במסרקות ברזל

מרינה אוסטפלד:  אני חושבת שהכוונה המשפטית ברורה מאוד ובמידה ולא, כמובן שפנינה יכולה לשקול לעשות איזושהי הבהרה באתר, אבל זו הייתה הכוונה ואני תומכת בה לחלוטין

אביב חצבני: אין בעיה

אביב חצבני:  אני רק אומר משהו אחד אחרון בנושא הזה, אדוני

אביב חצבני:  החשש העיקרי שלנו בנושא הזה, ופנינה מכירה את זה, זו לא העובדה שפנינה אשת מקצוע מצוינת, זו העובדה שמחר יתפוס אותי עורך דין, יעשה בדיקת מעבדה על מוצר סופי עם מוצר ששווק אחרי, ותהיה לי תובענה ייצוגית מול העיניים בהיבט הזה

אביב חצבני:  זה חשש שהוא מהותי, בגלל זה חשוב לנו בנושא הזה הדיוק של הדברים

אוריאל בוסו: אתה כבר הבנת שיש לך כאן דלת פתוחה ואוזן קשבת, לא אנשים אטומים

אוריאל בוסו:  הם מבינים, וכל המטרה של הצו הזה היא בשביל הוזלת המוצרים ומלחמה ביוקר המחיה, והם לא יעשו פעולות שבסוף יתהפכו עלינו

מירי כהן: להפך

עמיר פרץ: אדוני, שלום, נעים מאוד

עמיר פרץ:  קודם כול, אני עמיר עופר, מנהל את ענף המזון באיגוד לשכות המסחר

עמיר פרץ:  אתחיל ואומר שאנחנו באמת מברכים על רפורמת המזון שאושרה בחוק ההסדרים האחרון בנובמבר 2021

עמיר פרץ:  כמו שאביב ידידי היקר פה לצדי אמר על עניין תקופת המעבר, הכול באמת קרה ברגע האחרון

עמיר פרץ:  גם תקופת המעבר שאושרה לשלושה חודשים, זה היה ממש יומיים-שלושה לפני שהרפורמה במזון החלה ב-1 בינואר 2023

עמיר פרץ:  בגדול, עוסקים חייבים ודאות

עמיר פרץ:  בכלל, כל הדיונים האלה והשינויים האלה צריכים לקרות לא יומיים לפני אלא באמת לקרות מראש, חשוב לוודא שכך יקרה

עמיר פרץ:       אדוני, אני רוצה להצטרף למה שאביב אמר לגבי תקופת המעבר

עמיר פרץ:  בסך הכול אנחנו כן רוצים לוודא ולקוות ששנה כוללת של הוראת מעבר, של תקופת מעבר, תספיק

עמיר פרץ:  אבל באופן כללי, ככל שיינתן זמן נוסף זה מבורך ולכן עמדת איגוד המזון בהתאחדות התעשיינים מקובלת עלינו

עמיר פרץ:       דבר נוסף, אני מניח שתכף נעבור על הנוסח אבל יש את הסעיף שמדבר על זה שיבואן, אתם מול הנוסח? כן

עמיר פרץ:  נחכה

אוריאל בוסו: אנחנו כרגע הולכים לעבור על הסעיפים

עמיר פרץ: אין בעיה, כשנעבור על הסעיפים יש לי עוד התייחסות

יעל סלנט:  אולי כשמשרד הבריאות יעבור סעיף-סעיף

אוריאל בוסו: לפעמים, כמו שאמרת, צריך לשמוע גם את האנשים הקטנים יותר מאשר הגדולים

אוריאל בוסו:  גבי וייל, סמנכ"ל "גבינות הכפר", יבנה

אוריאל בוסו:  נמצא בזום

אוריאל בוסו:  שי סומך כבר לא בזום, אולי עדיין צופה בנו

גבי וייל: שלום, בוקר טוב לכולם

אוריאל בוסו: שלום, בוקר טוב

גבי וייל: סליחה שלא יכולתי להגיע

גבי וייל:  רק רציתי להשיג על משהו, נקודה קטנה אבל חשובה

גבי וייל:  אני סמנכ"ל בחברת "גבינות הכפר" ביבנה, אנחנו יצרני גבינות ותיקים מאוד-מאוד

גבי וייל:  חלק מחומרי הגלם שלנו מיובאים מאירופה, מספקים גדולים מהשורה הראשונה, שהם באמת מוכרים בכל אירופה

גבי וייל:  מה שרצינו להשיג זה על נקודה חשובה, על כך שבחלק מהדרישות בתקנות החדשות, משרד הבריאות דורש דרישות מחמירות יותר מאשר מה שנדרש בתקנות האירופיות

אוריאל בוסו: תסביר

גבי וייל: זה מתייחס לשני דברים, אחד זה סלמונלה והשני זה ליסטריה, כאשר הדרישה של משרד הבריאות שזה יהיה קטן מ-25 גרם, שלא תהיה נוכחות של 25 גרם בדגימות

גבי וייל:  מה שלא ברור לנו פה, אם מה שטוב לאירופה טוב לנו, אז למה בזה אנחנו מבקשים בעצם להיות יותר חכמים, יותר מחמירים

גבי וייל:  כאשר אנחנו מנסים להעלות את הדרישות האלה מול הספקים שלנו באירופה זה נתקל באי-הבנה ובקשיים לקבל את הבקשות

גבי וייל:  במיוחד, גם כאשר מדובר באבקות חלב ובדברים שהם לכאורה רגישים, כל המוצרים האלה בעצם עוברים טיפול תרמי גם בחו"ל, גם בארץ, ומה שהיינו רוצים בעצם להשיג זה לקבל תקינה אירופית

גבי וייל:  כמו שבאירופה טוב אמור להיות טוב גם לנו, לא ברור למה צריך יותר מזה

גבי וייל:  אם אי-אפשר לבטל את הדבר הזה, אז לפחות שההחמרה הזאת תבוטל באם מדובר בחומרי גלם לתעשייה שעוברים טיפול תרמי אצל היצרן הישראלי

גבי וייל:  זהו

גבי וייל:  תודה

אוריאל בוסו: תודה

אוריאל בוסו:  משרד הבריאות, מישהו יודע לענות כאן?     

פנינה אורן שנידור: הטענות שהעלה אדון - -     

אוריאל בוסו: אדון וייל, גבי וייל

פנינה אורן שנידור: - -  גבי וייל, הן לחלוטין לא ברורות לי

פנינה אורן שנידור:  אני רק אבוא ואומר, ההחרגות שאנחנו עשינו, זה נכון לגבי שני חיידקים: סלמונלה וליסטריה, אבל למיטב ידיעתי בכל מה שקשור לעולם התוכן של גבינות, שני הדברים, הם לא נוגעים לעניין

פנינה אורן שנידור:  סלמונלה, ההחרגה שלנו, גם באירופה וגם במדינת ישראל אסור שתהיה סלמונלה במזון

פנינה אורן שנידור:  אנחנו, לגבי מזונות מסוימים, קבענו שגודל המדגם לגביהם יהיה גדול

אוריאל בוסו: אולי אתה מדבר על דברים אחרים, מעבר לגבינות

גבי וייל: לא, אני מדבר על גודל המדגם, כנראה, שלא מקובל עלי

פנינה אורן שנידור: אבל גודל המדגם הוא לא רלוונטי, גודל המדגם לאבקות חלב רלוונטי

אוריאל בוסו: יש לך אולי מותג בתור גבינות, אתה מדבר על מוצרים אחרים? אתה מייבא, מתעסק במשהו אחר חוץ מגבינות?     

גבי וייל: אנחנו מדברים בעיקר על חומרי גלם

גבי וייל:  בחומרי גלם כאשר אנחנו נדרשים – וזה מה שאנחנו יודעים, שאנחנו צריכים להחריג את הסלמונלה והליסטריה, לבקש בזה החרגה מיוחדת

גבי וייל:  ההצהרה מהם היא לא הצהרה: אתם עומדים בתקינה האירופית

גבי וייל:  זה מה שהם עושים וזה מה שהם חיים, וזה מה שהם עושים כל החיים שלהם, אבל הם צריכים לעשות החרגה מסוימת על סלמונלה וליסטריה ואת זה הם לא מבינים

פנינה אורן שנידור: אני מזמינה אותו

גבי וייל: יש להם את התקנות שלהם והתקנות שלהם טובות, למה אנחנו צריכים להיות יותר?     

אביב חצבני: גבי, קודם כול בוקר טוב

אביב חצבני:  מה שלומך? אביב, איגוד המזון

אביב חצבני:  מקווה שאתה בסדר

אביב חצבני:  שני דברים

אביב חצבני:  אחד, הנושא שאותו אתה מעלה רלוונטי יותר לעולמות, אולי, של התיקון הרביעי שאנחנו מדברים עליו עם פנינה

פנינה אורן שנידור: לא, ממש לא

אביב חצבני: רגע

אביב חצבני:  יותר מזה, פשוט בהמשך היום יש לנו דיון עם פנינה גם בנושאים אחרים, פה ספציפית זה לגבי הוראות המעבר

אביב חצבני:  אני מציע שתצטרף לדיון בשעה 13:00, יש לנו פשוט דיון על כמה וכמה סוגיות ונשמח להעלות את זה שם

גבי וייל: אוקיי, תודה

אוריאל בוסו: תודה רבה לך

אוריאל בוסו:  אנחנו אחר כך נמשיך להתייחס, הדברים בהחלט יילקחו ונלקחים בחשבון

אוריאל בוסו:  אתה ראית, הטענות האלה שאומרים פעם אחר פעם: מה שטוב באירופה טוב גם לפה, עשינו את זה

אוריאל בוסו:  יש דברים שאנחנו אפילו יותר מקלים, אבל עדיין לא תמיד האקלים מתאים וראינו מה קרה לנו בשנה האחרונה ובשנתיים האחרונות, פעם אחר פעם, עם סלמונלה

אוריאל בוסו:  זה השבית מפעלים שלמים והנזקים שנגרמו להם, היה עדיף להם אם היו להם את ההגבלות וההחמרות לפני כן, הם לא היו מגיעים לזה וכולנו

אוריאל בוסו:      נתחיל הקראה של הצו כדי שנוכל לאשר אותו, לעבור עליו ולדון בו

מרינה אוסטפלד: בוודאי, אני מתחילה, תודה רבה שוב לכולם

מרינה אוסטפלד:  שם הצו:     "צו הגנה על בריאות הציבור (מזון)(החלת הוראות האיחוד האירופי וקביעת תנאים והחרגות), התשפ"ג–2023      בתוקף סמכותי לפי סעיף 3א(ו) לחוק הגנה על בריאות הציבור (מזון), התשע"ו–2015 (להלן-החוק), בהתאם לסעיף 313(ג) לחוק, לאחר קבלת המלצת ועדת החריגים"

מרינה אוסטפלד:      ברשותך, כבוד יושב-הראש, תיקון קטן: לפי סעיף 313א(א)(2) ולא: "א(ו)2", טעות קטנה

עמיר פרץ: זה גם בנוסח שפורסם אתמול בערב או שזה משהו חדש עכשיו?     

מרינה אוסטפלד: לא

מרינה אוסטפלד:  פשוט בדקתי את זה, זה אמור להיות א', משהו לגמרי, טעות קטנה

קריאה: אוקיי

קריאה:  טכני

מרינה אוסטפלד: "לעניין סעיף 3 לצו זה, ובאישור ועדת הבריאות של הכנסת, אני מצווה לאמור: 		 שינוי  התוספת השנייה א' לחוק	1

מרינה אוסטפלד:  בתוספת השנייה א' לחוק –      

ב' יבוא: " (3) תקנות האיחוד האירופי יחולו בתנאים ובהחרגות כמפורט להלן:     (א)	בסעיף 5 לתקנות, תת סעיף 2, בסופו, במקום  "processing areas and equipment for Listeria monocytogenes" יקראו "processing areas and equipment for Listeria (spp)";"

פנינה אורן שנידור: ההסבר המקצועי לשינוי הזה: אנחנו כאן מקלים על התעשייה ובמקום לדרוש לחפש את הליסטריה מונוציטוגנס, אנחנו מסתפקים בלמצוא בבדיקות ההיגיינה הסביבתיות ליסטריה SPP, את מיני הליסטריה ולא את מחולל המחלה

פנינה אורן שנידור:  מדובר על בדיקות היגיינה והמוצרים עוד לא יצאו מדרכי השיווק, מאפשרים ליצרן לבצע פעולה מתקנת ככל שנמצאת ליסטריה במפעל

יעל סלנט: אבל למה זה מקל עם ה-SPP? זה מגוון יותר רחב של חיידקי ליסטריה

פנינה אורן שנידור: נכון, יותר קשה למצוא מחולל אחד מאשר למצוא את כל הקבוצה

פנינה אורן שנידור:  בכל מקרה, כשיש לך ליסטריה,  אתה מרים דגל

מרינה אוסטפלד: "(ב)	הוראות סעיף 6 לתקנות לא יחולו;"

פנינה אורן שנידור: הסעיף הזה בעצם מדבר על labeling requirements – דרישות של סימון – ובעצם קובע שמוצרים שהם בעלי סיכון לסלמונלה, כשמדובר על בשר שמיועד לאכילה as is, ללא שהוא עובר טיפול תרמי, הוא חייב להיות מסומן, שיש לבצע טיפול יסודי לפני השימוש בו

פנינה אורן שנידור:  במדינת ישראל אנחנו מחמירים בדרישה לסלמונלה, כשאנחנו דורשים שלא רק במוצרי בשר אלא גם במוצרי עוף תהיה דרישה

פנינה אורן שנידור:  הדברים האלה מעוגנים אצלנו בצווים, גם בשר טחון עוף וגם בשר בקר עוף, על האריזה שלהם, יסומנו שיש לצרוך אותם אחרי בישול יסודי

יעל סלנט: זאת אומרת שיש תקינה

פנינה אורן שנידור: יש תקינה מקבילה, ואנחנו כאן את הסעיף הזה לא אימצנו מהחקיקה האירופית

מרינה אוסטפלד: "(ג) 	בסעיף 7 לתקנות, תת סעיף 2, במקום "Article 19 of Regulation (EC) No 178/2002" יקראו "Article 164 of  Public Health protection Law (food) - 2015 ";"

פנינה אורן שנידור: ההסבר המקצועי כאן זה שעל אף שאנחנו מאמצים את האיחוד האירופי, בשביל הנוחות ובשביל לסייע לתעשייה, אנחנו הפנינו את הוראות – הסעיף הזה פה מדבר על הוראות של recall: כשנמצא מזון מזיק, מה העוסק במזון צריך לבצע

פנינה אורן שנידור:  כאן במקום להפנות לרגולציה האירופית, כבר הפנינו את זה לסעיפים הרלוונטיים בחוק המזון, בהם מוסדר כל הנושא של טיפול במזון מזיק והדרכים לאוסף אותו מדרכי השיווק

מרינה אוסטפלד: "(ד)	בפרק 1 של נספח I לתקנות, בפרטים 1

מרינה אוסטפלד: 2 ו-1

מרינה אוסטפלד: 3, בטור "Limits", במקום "100 cfu/g " יקראו "Absence in 25g" ;"

פנינה אורן שנידור: כאן בעצם הרעיון הוא, זו בעצם ההחרגה שעשינו לעניין ליסטריה

פנינה אורן שנידור:  פה, אנחנו במדינת ישראל, מחמירים מהדין באירופה, מדינת ישראל מאופיינת עם אחוז ליסטריוזיס גבוה

פנינה אורן שנידור:  ליסטריה זה מחולל מחלה שגורם במקרי קיצון להפלות לנשים הרות ולאירועי תחלואה באנשים עם מערכת חיסון מוחלשת

פנינה אורן שנידור:  פה אנחנו בעצם שמרנו על המדיניות של אפס סובלנות לגבי ליסטריה

פנינה אורן שנידור:  פה החמרנו, על אף שאירופה במקרים מסוימים, במזונות שהם נחשבים אצלה מזונות שהם לא מיועדים לאכילה as is, מתירה 100 cfu/g של חיידקים ב-25 גרם, בסוף חיי המדף

פנינה אורן שנידור:  את זה אנחנו כמובן החרגנו

מרינה אוסטפלד: "(ה)	בפרק 1 של נספח I לתקנות, בפרט 1

מרינה אוסטפלד: 18, יראו אותו כאילו חל גם לגבי מזונות מסוג טחינה, אגוזים ותבלינים ואולם לגבי סוגי מזונות אלה בלבד, בטור "Sampling plan", בעמודה "n", במקום "5" יקראו לגביהם "30";"

פנינה אורן שנידור: כאן, זאת החרגה נוספת שעשינו לגבי סלמונלה אבל תשימו לב, הוספנו כאן סוגי מזונות שהם ידועים בצריכה מרובה אצלנו בתרבות הצריכה הישראלית

פנינה אורן שנידור:  בגלל היסטוריה שמלמדת אותנו שמזונות אלה יש להם סיכון גבוה לסלמונלה, אנחנו לא מסתפקים בדיגום של 5 דגימות של 25 גרם, על מנת לאשר שהאצווה נקייה, אנחנו דורשים שהדיגום במקרים הספציפיים האלה יהיה 30 דגימות של 25 גרם

פנינה אורן שנידור:      עם זאת, חשוב לציין שגם אם נקרא את הפרטים הקטנים בתוך החקיקה האירופית, אין זה אומר שיצרן או יבואן נדרשים בשוטף לבצע דיגום של 30

פנינה אורן שנידור:  די בתוצאה אחת חיובית כדי לפסול את האצווה ולהגיד שהאצווה היא שלילית, אבל כשמדובר בחיידק סלמונלה בסוגי המזונות האלה, צריך להגדיל את גודל המדגם על מנת למצוא את מחולל המחלה

מרינה אוסטפלד: "(ו)	הוראות התקנות בעניין תנאי תברואה בתהליך ייצור (process hygiene criteria), ובכלל זה פרק 2 בנספח I לתקנות, יחולו לעניין ייצורו בלבד של מזון אשר טעון קבלת רישיון ייצור או אישור פעילות יצרנית באתר המכירה לצרכן, לפי פרק ג' לחוק;"

פנינה אורן שנידור: כאן זו דוגמה נוספת, איך בעצם על אף שאימצנו, אמרנו, נתנו וקבענו שהחקיקה האירופית תיכנס לתוקף ב-1 בינואר 2023, בכל זאת היינו קשובים ונתנו תקופת מעבר נוספת

פנינה אורן שנידור:  בעצם צריך להבין, כל החקיקה האירופית, בטח כשאנחנו מדברים על ה-2073 בפרט, מבוססת על כך שיצרן מחויב לנהל מערכת בטיחות מזון

פנינה אורן שנידור:       מצד אחד, אי-אפשר היה להכיל את כל פרק ההיגיינה כי המשמעות היא שהתהליכים – יצרן אומנם אמור לנהל את הסיכונים בעצמו אבל כל ניהול הסיכונים מבוסס על יישום של מערכת בטיחות מזון

פנינה אורן שנידור:  אם היינו מחייבים ומכניסים את הפרק הזה לתוקף as is, אז באמת היינו פוגעים ברוב תעשיית המזון שהיום לא מיישמת תוכנית בקרת איכות עצמית, היא לא עובדת לפי עקרונות ה-HACCP

פנינה אורן שנידור:  לכן כאן נתנו תקופת התארגנות

פנינה אורן שנידור:  עם זאת, יצרנים שיש להם אישור יצור נאות עליהם ויש להם היתר GMP, יוכלו ליהנות ולגביהם תחול התקנה האירופית, גם החלק הזה, במלואו

פנינה אורן שנידור:  על מנת לא ליצור ואקום, לאותם יצרנים שאין להם מערכת בטיחות מזון – לגביהם במהלך רפורמת ביטול רשמיות בתקני מזון – השארנו את הקריטריונים של היגיינה וזה מה שיחול לגביהם

מרינה אוסטפלד: "(ז)	אין בהוראות התקנות כדי לגרוע מחובות שנקבעו לפי כל דין בעניין פיסטור ועיקור מזון, ובכלל זה חלב, מוצרי חלב, מיצי פירות או ירקות, ומוצרי ביצים;"

פנינה אורן שנידור: כאן אנחנו בעצם הוספנו הבהרה כי על אף שהחקיקה האירופית מציינת כאן – קודם כול נאמר, 2073 לא דן בעניין של פסטור, יש כאן אזכור של מוצרים שבאירופה ניתן לשווק אותם גם ללא פסטור ואצלנו, כרגע, זה משהו שאסור

פנינה אורן שנידור:  כרגע לא יישמנו את תוכנית HACCP, נכון לעת הזאת, ולכן היה חשוב להבהיר שעל אף שהמוצרים האלה מוזכרים בחקיקה האירופית, במדינת ישראל יש חובת פיסטור

אוריאל בוסו: אוקיי

מרינה אוסטפלד:     "(2)   בפרט (4), במקום האמור בטור א' יבוא:     "(4) תקנת הנציבות האירופית מספר 396/2005 מיום    23 בפברואר 2005 בעניין רמות מרביות של שאריות חומרי הדברה במזון או במספוא, מן הצומח או מן החי, או עליהם, המתקנת את דירקטיבת המועצה 91/414/EEC;  (Regulation (EC) 396/2005 of the European Parliament and of the Council of 23 February 2005 on maximum residue levels of pesticides in or on food and feed of plant and animal origin and amending Council Directive 91/414/EEC) – סעיפים  1, 2, 3, 5, 18, 19 ו-20, וכן תוספת I, תוספת II, תוספת III, תוספת IV ותוספת V""

מרינה אוסטפלד: "

פנינה אורן שנידור: כאן, אדוני, זה תיקון מבהיר שבא ואומר מהי הרגולציה שאימצנו

פנינה אורן שנידור:  כאן אנחנו מדברים על רגולציה 396/2005, רגולציה שקובעת את נושא שאריות חומרי ההדברה

פנינה אורן שנידור:  אנחנו אימצנו רק חלקים ממנה, כי רוב הרגולציה עוסקת ברישום תכשירי הדברה ולא בקביעה של השארית המותרת

פנינה אורן שנידור:  הרישום בסמכותו של משרד החקלאות ואנחנו אימצנו את הרמות המרביות של שאריות חומרי הדברה במזון מעובד

אוריאל בוסו: אוקיי

מרינה אוסטפלד: "תחילה 	2

מרינה אוסטפלד: 	תחילתו של צו זה ביום י' בניסן התשפ"ג (1 באפריל 2023) (להלן – יום התחילה)

מרינה אוסטפלד: "     כמובן מדובר ביום מיד לאחר פקיעת תוקפה של הוראת שעה

אוריאל בוסו: שפוקעת ב-31

מרינה אוסטפלד: בדיוק

אוריאל בוסו: "הוראות שעה	3

אוריאל בוסו: 	על אף האמור בצו זה –"     

מרינה אוסטפלד: "הוראות שעה	(1)	בתקופה שמיום התחילה עד יום י"ז באב התשפ"ו (31 ביולי 2026) יראו כאילו בתוספת השנייה א' לחוק, כתיקונה בצו זה, בפרט (3), בטור ב', בסופו בא:      "(ח) על אף האמור בפסקת משנה (ו), הוראות התקנות בעניין תנאי תברואה בתהליך ייצור (process hygiene criteria), ובכלל זה פרק 2 בנספח I לתקנות, לא יחולו לעניין ייצורו בלבד של מזון לגבי מי שמייצר מזון שייצורו טעון קבלת רישיון ייצור או אישור פעילות יצרנית באתר המכירה לצרכן, לפי פרק ג' לחוק, ואין לו אישור ייצור נאות בתוקף לפי הפרק האמור, ואולם לעניין פרטים 2

מרינה אוסטפלד: 25 ו-2

מרינה אוסטפלד: 27 בפרק 2 בנספח I לתקנות, יחולו הוראות פסקת משנה (ו);"

פנינה אורן שנידור: הזכרתי את זה גם קודם, כאן נתנו תקופת מעבר לאותם יצרנים שאין להם, שלא מיישמים נכון לעת זו, תוכנית בטיחות מזון עצמית או אישור יצור נאות, GMP

פנינה אורן שנידור:  לגביהם נתנו תקופת מעבר עד אוגוסט 2026, שזה בעצם הזמן שכל יצרני המזון – בחקיקת ההסדרים הקודמת היה הסדר נוסף שנתנו, שקבענו, שכל תעשיית המזון באוגוסט 2026, תהיה מחויבת ליישם מערכת בקרת איכות עצמית המבוססת על עקרונות HACCP

פנינה אורן שנידור:      עם זאת, הכנסנו שני פרטים כחובה, 2

פנינה אורן שנידור: 2

פנינה אורן שנידור: 5 ו-2

פנינה אורן שנידור: 2

פנינה אורן שנידור: 7, לגבי תעשיית החלב, הם עוסקים בייצור של אבקות חלב

פנינה אורן שנידור:  זה כחלק מהפקת הלקחים שהייתה לנו עם אירוע הסלמונלה, האירוע הגדול שהיה באפריל שעבר או בקיץ שעבר

פנינה אורן שנידור:  לכן החלטנו שלא ניתן – כי החקיקה הישראלית לא נתנה מענה לכך שאבקות חלב צריכות להיבדק לקריטריון סלמונלה, לבדוק אותן כאנטרובקטריוצאה כקריטריון לסלמונלה

פנינה אורן שנידור:  לכן הכנסנו את זה כחובה כבר מהיום, מה-1 בינואר 2023

מרינה אוסטפלד: "(2)	בתקופה שמיום התחילה עד יום י"ט בטבת התשפ"ד (31 בדצמבר 2023) יראו כאילו בתוספת השנייה א' לחוק, כתיקונה בצו זה -      				(א)	בכל אחד מהפרטים (1) עד (4) בטור ב', בסופו בא: "*";     				(ב)	אחרי הטבלה בא:     "*(1) יצרן או יבואן מזון, למעט יבואן נאות המייבא מזון במסלול האירופי – לגבי מזון שהוא מייבא במסלול כאמור, אשר יודיע, בטופס מקוון שיגיש דרך אתר האינטרנט לנותן רישיון ייצור או לרשם, בהתאמה (להלן - ההודעה), על עמידתו של מוצר מזון מסוים בדין כפי שחל ביום ז' בטבת התשפ"ג (31 בדצמבר 2022), לא יחולו הוראות התקנות כאמור בטור א' על מוצר המזון שנקב בהודעתו, וזאת עד מועד שיפרט בהודעה ובלבד שלא יהיה מאוחר מיום י"ט בטבת התשפ"ד (31 בדצמבר 2023);"

אוריאל בוסו: התאחדות התעשיינים

אביב חצבני: יושב-ראש הוועדה, זו בדיוק ההבהרה, כמו שאמרנו גם קודם

אביב חצבני:  האם אני צריך לעדכן, ולא יותר מאוחר, על מוצר מזון שמיוצר לאחר, מה שנקרא עד ה-31 בדצמבר

אביב חצבני:  פה ההבהרה שאנחנו מבקשים, שאם ייצרתי את זה תוך התבססות על חומר גלם שיובא עד ה-31 בדצמבר, אני אוכל לייצר באמצעות אותו חומר גלם ואני אוכל לשווק אותו

אוריאל בוסו: קודם כול, נאמר כאן במפורש: החומר שהגיע – אתה יכול להמשיך

מרינה אוסטפלד: נכון

אוריאל בוסו: מעבר לכך, אני גם שומע את הטענות וגם קיבלתי עמדות אחרות

אוריאל בוסו:  משרד הבריאות, ניתן במקום שנה מתחילת החוק, התקנות, שנה מכניסת הצו

אוריאל בוסו:  זאת אומרת: עוד שלושה חודשים

אביב חצבני: תודה רבה

יעל סלנט: זאת אומרת שזה עד?     

אוריאל בוסו: עד ה-1 באפריל 2024

יעל סלנט: עד ה-1 באפריל

יעל סלנט:  במקום ה-31 בדצמבר, ה-1 באפריל

אוריאל בוסו: משרד הבריאות, נדע להתמודד עם זה

יעל סלנט: ה-1 באפריל 2024

אוריאל בוסו: כן

יעל סלנט: כל היתר נשאר, רק הסוף

אוריאל בוסו: כן, כן

יעל סלנט: שלא יהיה מאוחר מיום ה-1 באפריל 2024

יעל סלנט:  את ההודעה הוא עדיין צריך למסור עד ה-31 בדצמבר

עמיר פרץ: אני רוצה להתייחס להודעה, אבל זה גם די קשור לסעיף השני

עמיר פרץ:  פנינה, אולי אני אשאל אתכם

עמיר פרץ:  היום יבואן שרוצה לייבא, לפי החקיקה הקודמת צריך למעשה להגיש את ההודעה, ראינו את זה, באמצעות הפורטל

עמיר פרץ:  הוא בהודעה צריך לנקוב תאריך, שיהיה המועד האחרון

עמיר פרץ:  once הוא רוצה להתחיל לעבוד לפי ההוראות המאומצות, כי זאת בעצם ברירת המחדל, מה נדרש ממנו? הוא צריך לבוא אליכם ולהודיע: היום אני מתחיל לעבוד לפי ההוראות המאומצות?     

פנינה אורן שנידור: הוא רק צריך לבטל את ההודעה הקודמת, אם הוא הודיע

פנינה אורן שנידור:  לצורך העניין ניקח דוגמה: אתה מייבא עכשיו קפה ואתה הודעת שאתה רוצה לעבוד לפי הדין הקודם ובהודעה ביקשת – אם לא ציינת כלום, אנחנו יוצאים מנקודת הנחה שזה עד סוף המועד

עמיר פרץ: זה כאילו עד תקופת המעבר, אוקיי

פנינה אורן שנידור: אם ציינת מועד ואתה רוצה להקדים אותו, אז רק למען הסדר הטוב תודיע שאתה מבטל את ההודעה

פנינה אורן שנידור:  בביטול ההודעה, ההוראות המאומצות חלות

עמיר פרץ: אם לא כתבתי שום תאריך, זה למעשה עד המועד האחרון של תקופת המעבר

פנינה אורן שנידור: ככה זה ברישומים אצלנו

עמיר פרץ: לא צריך להודיע שאני מתחיל לעבוד לפי ההוראות המאומצות, זה חשוב

עמיר פרץ:  לצורך העניין, יבואן שכבר הגיש את זה בין ינואר למרץ - - -     

פנינה אורן שנידור: לא, הפוך

פנינה אורן שנידור:  אני אמרתי הפוך עמיר: אם לא הודעת תאריך, אז אנחנו יוצאים מנקודת הנחה שזה עד הסוף

פנינה אורן שנידור:  תודיע, דרך הפורטל תגיש - - -     

עמיר פרץ: למה צריך, זאת השאלה – כל המנגנון הזה של ההודעה, למה אני עוד פעם צריך להודיע? פנינה, בכלל, משרד הבריאות, למה צריך להודיע?     

מרינה אוסטפלד: לדעתי כן

פנינה אורן שנידור: גם אם לא תודיע, אם תגיע לבדיקה תצטרך להוכיח את זה למפקח, אם תעלה לבדיקה או המפקח יבוא

אוריאל בוסו: שיהיה סדר

אוריאל בוסו:  שהם ידעו: מי עומד, מי לא עומד

פנינה אורן שנידור: שיהיה סדר

עמיר פרץ: מה שאני שואל, אדוני היושב-ראש - -     

אוריאל בוסו: למה זה מסובך?     

עמיר פרץ: - - כל המנגנון הזה של ההודעות, אתה מבין, זה תהליך הדרגתי, גם יבואנים

עמיר פרץ:  לצורך הדוגמה יש יבואן שיש לו 300-200 מוצרים, הוא היה נדרש עד כה להגיש מוצר-מוצר בפורטל, להיכנס לכל תיק ולהגיש הודעה: אני מייבא לפי ה - - - קודמים

אוריאל בוסו: אני מבין שעכשיו צמצמו את זה, אז ודאי שלא 300-200 מוצרים, זה דברים ספציפיים שאולי בהם הוא יצטרך את הנושא של המעבר

עמיר פרץ: למה צריך לעשות את ההודעה שהוא עובר לרגולציה החדשה?     

פנינה אורן שנידור: אני מוכנה לשבת איתכם על זה, להקשיב ולבוא, ולומר – אבל צריך להבין: כמו שאתם רוצים ודאות גם אני רוצה ודאות, אני לא רוצה להטעות את הפיקוח

פנינה אורן שנידור:  אמרת שאתה עובד לפי הדין הקודם, המפקח צריך לדעת לפי איזה דין המוצר

עמיר פרץ: אתה תוציאו על זה הבהרה, פנינה?     

פנינה אורן שנידור: מה זו הבהרה?     

עמיר פרץ: אני אסביר לך למה כוונתי, פנינה

עמיר פרץ:  יבואן שהיום צריך להודיע שהוא עובד לפי החקיקה הקודמת, נדרש להודיע בהודעה

עמיר פרץ:  איפה רשום היום שהוא צריך להודיע שהוא מתחיל לעבוד לפי הרגולציה המאומצת? באיזה אופן: בפורטל? להגיש הודעה? זה משהו שצריך להיות ברור

פנינה אורן שנידור: בדרך כלל משהו השתנה אצלך בהצהרות, נכון? אנחנו בייבוא - - -     

עמיר פרץ: מגישים את ההצעות לפי הרגולציה

פנינה אורן שנידור: זהו, זה מה שייקבע

פנינה אורן שנידור:  תגיש הצהרה לפי הרגולציה הקובעת וזה הדין שחל

עמיר פרץ: זו לא הודעה: היום אני - - -     

פנינה אורן שנידור: לא, ממש לא

עמיר פרץ: אוקיי

פנינה אורן שנידור: אבל אתה צריך להוסיף את ההצהרה החדשה

עמיר פרץ: את ההצהרה לפי ההוראות המאומצות

פנינה אורן שנידור: נכון

עמיר פרץ: 	אוקיי

עמיר פרץ:  זה נכון גם לייבואן שבין ה-1 בינואר 2023 עד מרץ, מתייחס לשתי תקופות המעבר

פנינה אורן שנידור: לא, תשים לב שמי שהגיש עכשיו לא צריך להגיש עוד פעם

עמיר פרץ: בדיוק, זה ממשיך

פנינה אורן שנידור: זה כתוב

פנינה אורן שנידור:  בדיוק, זה ממשיך, זה כתוב

עמיר פרץ: צריך לוודא שזה ממשיך, בסדר

מרינה אוסטפלד: נכון, זאת הייתה הכוונה שלנו

פנינה אורן שנידור: יראו אותו כאילו הגיש כבר לצו הזה

עמיר פרץ: אוקיי

עמיר פרץ:  הערה נוספת, בבקשה חברים, מה לגבי - - -     

פנינה אורן שנידור: עוד לא הגענו, עוד לא קראנו את הסעיף ואתה כבר - - -     

עמיר פרץ: אוקיי, בואו נמשיך לקרוא ואני אתייחס

מרינה אוסטפלד: "(2)" החלק השני של הוראת השעה: "הגיש יצרן או יבואן כאמור בפסקה (1) הודעה לפי ההערה שאחרי הטבלה בתוספת השנייה א' לחוק, כנוסחה בסעיף 1(4) לצו הגנה על בריאות הציבור (מזון)(החלת הוראות האיחוד האירופי וקביעת תנאים והחרגות)(הוראת שעה), התשפ"ג–2022, ולא נקב בהודעתו מועד סיום מוקדם יותר מיום ט' בניסן התשפ"ג (31 במרס 2023), יראו אותו כאילו הגיש הודעה לפי פסקה (1) ופירט באותה הודעה את המועד י"ט בטבת התשפ"ד (31 בדצמבר 2023), ואולם הוא רשאי לנקוב במועד מוקדם יותר בהודעה שימסור בהתאם להוראות פסקה (1)"

מרינה אוסטפלד: "

יעל סלנט: למה פה אתם לא מתקנים?     

פנינה אורן שנידור: גם פה צריך לתקן

פנינה אורן שנידור:  אם תיקנו את ה-1 באפריל, אז גם פה צריך

מרינה אוסטפלד: נכון? זאת הייתה הכוונה, בסדר

יעל סלנט: רגע, גם פה אנחנו אומרים במקום ה-31 בדצמבר 2023, זה יהיה ה-1 באפריל 2024

פנינה אורן שנידור: רק תתקני את התאריך העברי

יעל סלנט: ברור, אבל כל היתר נשאר אותו דבר

מרינה אוסטפלד: כן

פנינה אורן שנידור: כן

עמיר פרץ: רגע, אני רוצה להתייחס, פנינה, זה די קשור למה שאמרתי קודם

עמיר פרץ:  יש פה את הסעיף: "אולם הוא רשאי לנקוב במועד מוקדם יותר בהודעה שימסור בהתאם להוראות פסקה (1)"

עמיר פרץ:  פה בעצם צריך הבהרה – כמו שאמרת קודם פנינה – או לתקן את הנוסח, שיבינו שלא צריך להגיש הצהרה מחודשת אלא על תאריך מסוים, זה לא כל כך ברור

פנינה אורן שנידור: לא, זה לטובתך, אין פה הודעה

מרינה אוסטפלד: זה ממש לטובתך

עמיר פרץ: "אולם הוא רשאי לנקוב במועד מוקדם יותר בהודעה שימסור"

עמיר פרץ:  ההודעה שימסור, את אומרת, זו לא הודעה, זו הצהרה לפי ההוראות המאומצות

פנינה אורן שנידור: ההודעה שימסור, ההצהרה

פנינה אורן שנידור:  אם אתה עכשיו מייבא מזון אתה תגיש את המסמכים, נכון? אתה תצטרך להגיד ההצהרה עכשיו – עד עכשיו הצהרת שזה עומד בדין הקודם, עכשיו זה עומד בדין, החקיקה האירופית, נכון? אתה תצטרך לתקן את ההצהרה שלך

עמיר פרץ: לפי מה שכתוב פה, שזה: "הודעה שימסור"

עמיר פרץ:  אולי צריך לתקן את זה ש - - -     

פנינה אורן שנידור: ה"הודעה שימסור", יכול להיות שאתה מגיש דרך הפורטל הצהרה או שאתה מגיש דרך הפורטל את ההודעה - - -     

עמיר פרץ: אדוני, יש אפשרות לפחות להסביר את זה בנוסח, שזה יהיה כתוב? אני לא מצליח להבין מפה ואני גם עורך דין, סליחה שאני אומר

עמיר פרץ:  אני לא מצליח להבין את זה, כי הודעה זה להגיש הודעה מסודרת בפורטל

פנינה אורן שנידור: אני לא הבנתי

פנינה אורן שנידור:  אם תנוח דעתך, אנחנו יכולים להוציא את זה כהבהרה

עמיר פרץ: אולי אפילו הודעה ליבואנים ש - - -     

אוריאל בוסו: תכף

אוריאל בוסו:  בסוף שי סומך ירצה להתייחס לניסוח שעשינו, נשאל אותו גם את השאלה הזו

אוריאל בוסו:  הוא מקשיב עכשיו, הוא יתייחס גם לזה

אוריאל בוסו:  משרד המשפטים, עורך דין סומך

שי סומך: כמו פנינה, גם אני לא הבנתי את ההודעה

שי סומך:  אולי אם יהיו לנו כמה דקות, או שהוועדה תסמיך אותנו לדייק את הנוסח, או שנעשה התייעצות של כמה דקות

שי סומך:       אבל רציתי לומר משהו אחר, אדוני היושב-ראש, קודם כול ההארכה של שלושת החודשים, מבחינה טכנית, היא בעצם חריגה מהדין האירופי ולכן צריך אישור של ועדת החריגים

שי סומך:  אני דיברתי כבר עם רשות הרגולציה, עם זמר בלונדהיים, נעשה איזשהו הליך מהיר מאוד-מאוד לפני הפרסום כדי שגם הרחבה לשלושה חודשים נוספים תהיה באישור ועדת החריגים

אוריאל בוסו: מה זאת אומרת? אם אנחנו מאשרים - - -     

אביב חצבני: זה באישור ועדת הבריאות, לא הבנתי

עמיר פרץ: ועדת הבריאות עוברת על הנוסח, היא יכולה - - -     

אוריאל בוסו: זה קשור באישור ועדת הבריאות, לא הבנתי

שי סומך: לא, אבל כל חריגה מהדין האירופי מחויבת אישור של ועדת החריגים, כך קובע החוק הראשי

אביב חצבני: זו תקופת מעבר, מה הקשר לדין האירופי?     

אוריאל בוסו: לא, לא, עורך דין סומך

אוריאל בוסו:  סליחה רגע, סליחה חבר'ה

שי סומך: סליחה, אפשר לסיים?     

אוריאל בוסו: סליחה, עורך דין סומך, כרגע אנחנו לא מדברים על חריגה מהדין האירופי

אוריאל בוסו:  אנחנו מדברים מבחינת תקופת המעבר שלנו כאן במדינת ישראל: האם אנחנו נותנים את זה עד ה-1 בינואר 2024 או ה-1 באפריל 2024, מבחינת תקופת מעבר, לא שינינו מהדין אירופי באותם זמנים

שי סומך: טוב

שי סומך:  אני אבהיר שוב: קודם כול, אין כאן שום בעיה, נטפל בזה היום ומבחינה טכנית נפתור את הבעיה

אוריאל בוסו: אוקיי

שי סומך: אני לא אומר שום דבר שמונע מהוועדה כרגע להאריך בשלושה חודשים, אוקיי?      

אוריאל בוסו: אוקיי

שי סומך: אני רק אומר שמבחינה טכנית, מתן האפשרות לעבוד לפי הדין הישראלי הוא בעצם חריגה מהדין האירופי

שי סומך:  למרות שזו הקלה, זו עדין חריגה מהדין האירופי

שי סומך:  לפי החוק שקיבלה הכנסת – חוק המזון – כל חריגה מהדין האירופי, גם אם היא הקלה, מחייבת אישור של ועדת החריגים, זה המצב

שי סומך:  לכן גם הסעיף הזה של ההקלה יאושר בידי ועדת החריגים

שי סומך:  ההרחבה שלו לשנה ושלושה חודשים במקום שנה, היא גם מחייבת לעשות את זה

שי סומך:  נעשה את זה בהליך מהיר מאוד, עוד היום לפני הדיון, רק ציינתי שנעשה את זה ונסדיר גם את הנושא הזה, כדי שלא יהיו תקלות משפטיות

שי סומך:      דבר נוסף שרציתי לומר – לאור הדברים ששמעתי בדיון – לגבי הוראת המעבר: יכול להיות שכדאי בהוראת המעבר להבהיר שמדובר במזון שיוצר או יובא עד המועד שיפורט בהודעה, כדי להבהיר שהמזון הזה יוכל אחר כך להיות משווק גם אם השיווק הוא אחרי אותו מועד שננקב בהודעה

פנינה אורן שנידור: זה כבר אמרנו

אוריאל בוסו: זה נאמר כאן

פנינה אורן שנידור: אז בוא תחזור עוד פעם, בבקשה

שי סומך: אני הייתי, בפסקה הראשונה, של הכוכבית, במקום, כתוב שם: עד מועד שיפרט בהודעתו, הייתי כותב: שיוצר או יובא עד מועד שיפרט בהודעתו

יעל סלנט: שמה?     

אוריאל בוסו: שנייה, עורכת הדין סלנט

שי סומך: שיוצר או יובא עד מועד שיפרט בהודעתו

אוריאל בוסו: באיזה סעיף?     

שי סומך: זה בכוכבית, בפסקה *(1)

יעל סלנט: מה אתה רוצה שתהיה ההבהרה שי?     

פנינה אורן שנידור: בטור א, "על מוצר המזון שנקב בהודעתו"?     

שי סומך: כתוב שם: עד מועד שיפרט בהודעתו

פנינה אורן שנידור: "וזאת עד מועד"     

שי סומך: אז הייתי כותב: שיוצר או יובא עד מועד שיפרט בהודעתו

שי סומך:  כך אפשר יהיה להבהיר שמוצר ששווק אחרי המועד, הוא עדיין יעמוד בהוראות הדין  כי הוא יוצר או יובא לפני המועד שנכתב בהודעה

יעל סלנט: רגע, אתה רוצה להגיד – בוא נקרא את כל הפסקה ונראה שזה מסתדר: "יצרן או יבואן מזון, למעט יבואן נאות המייבא מזון במסלול האירופי  – לגבי מזון שהוא מייבא במסלול כאמור, אשר יודיע, בטופס מקוון שיגיש דרך אתר האינטרנט לנותן רישיון ייצור או לרשם, בהתאמה (להלן- ההודעה), על עמידתו של מוצר מזון מסוים בדין כפי שחל ביום ז' בטבת התשפ"ג (31 בדצמבר 2022), לא יחולו הוראות התקנות כאמור בטור א' על מוצר המזון שנקב בהודעתו", וזאת - - -      

שי סומך: שיוצר או יובא עד מועד שיפרט בהודעתו

יעל סלנט: שיוצר או יובא

אביב חצבני: אדוני, אפשר להתייחס ברשותך? אם הוא רושם את הנושא של יוצר עד לאותו מועד, הוא נועל אותי מבחינת הפער בין חומר הגלם לבין המוצר שיוצר

אביב חצבני:  זאת אומרת שאם מוצר שיוצר עכשיו, ב-1 באפריל, מבוסס על חומר גלם - - -     

פנינה אורן שנידור: שנקב בהודעתו, אתה יכול לבוא ולהגיד שאתה מייצר איתו עכשיו

פנינה אורן שנידור:  יש לך חומר גלם, שיוצר ואתה - - -     

אביב חצבני: זאת אומרת, את אומרת שאני אוכל לנקוב שזה חומר גלם שיובא לפני, ואני אייצר איתו אחרי

אביב חצבני:  זו המשמעות של מה שאת אומרת, זו הבהרה שהיא חשובה

פנינה אורן שנידור: כן

מרינה אוסטפלד: זאת הייתה הכוונה

אביב חצבני: הבנתי

אביב חצבני:      ואדוני, רק נקודה אחת נוספת

אביב חצבני:  לפי דעתנו, הנושא שצריך להיות פה, אישור ועדת החריגים על התקופה עצמה, אני לא חושב שזה נכון אבל אני - - -     

אוריאל בוסו: זה בסדר, זה יטופל היום גם כן

אוריאל בוסו:   הסתכלנו כאן בהוראה, בחקיקה הראשית, יש כאן איזו פסקה ש - - -      

עמיר פרץ: אדוני, אבל יש לי עוד, יש לי עוד הערה

אוריאל בוסו: מתברר שעורך דין סומך, פעם אחר פעם, יודע לדייק בנקודות

אוריאל בוסו:  אנחנו למען הסר ספק ולא רק למען הסר ספק, זה למעשה ההוראה שנותנת פה

אוריאל בוסו:  יכולה עורך דין סלנט לקרוא את זה, מאיפה זה הגיע

אוריאל בוסו:  זה יטופל, זה יטופל, זה לא דבר שיעכב

עמיר פרץ: אפשר להגיד משהו? אני רוצה להגיד משהו בבקשה

אוריאל בוסו: שנייה, עורך סין סלנט

יעל סלנט: רגע

יעל סלנט:  שי, אתה מתייחס בעצם להוראה שבסעיף 313?     

שי סומך: כן

יעל סלנט: על 313ג אתה מדבר?     

שי סומך: הנוסח לא לפני, אבל אני אוכל להסתכל בדיוק על הסעיף

אוריאל בוסו: הנוסח לא לפניו והוא ידע להגיד לנו את זה

שי סומך: אבל המשמעות של כל סטייה מהדין האירופי – אני אסתכל על הסעיף המדויק, אבל ברור שכל סטייה מהדין האירופי, גם היא קלה, מחייבת אישור של ועדת החריגים

אוריאל בוסו: עורכת הדין סלנט, שגם ידעה להגיע לנקודה, תקרא

אוריאל בוסו:  היא מתארת לעצמה על סמך מה אתה - - -     

עמיר פרץ: אני רוצה להתייחס

יעל סלנט: אתה אומר את זה בגלל שבסעיף 313ג כתוב:  על אף האמור בסעיף (א) על שינוי התוספת השנייה יחולו הוראות סעיף 3א, הוספת תנאים או החרגות לטור ב או לטור ג באותה תוספת טעונה גם קבלת המלצת ועדת החריגים לפי 313א

יעל סלנט:       לא? זה לא זה? מה, מרינה?     

מרינה אוסטפלד: אני פשוט – אני אתייחס

אוריאל בוסו: שנייה, עורך דין סומך, מה אתה אומר?     

שי סומך: אני אתן למרינה להתייחס, כן

שי סומך: ברשותכם, אני רק אתייחס

שי סומך:  קודם כול, מבחינה פרוצדורלית ועדת החריגים צריכה לתת את המלצתה לאחר הפנייה הרשמית, וההמלצה של שר הבריאות לעניין מסוים

שי סומך:  אני לא יודעת כמה זה מתאים, אנחנו מדברים על הוועדה ובחוק כתוב: פנייה של שר הבריאות

שי סומך:  רק עניין פרוצדורלי, זה דבר אחד

שי סומך:      הדבר השני, אנא שימו לב: ההמלצה של ועדת החריגים צריכה להתייחס לתנאים והחרגות ולא כאשר התנאים וההחרגות – לפחות עד עכשיו זאת הייתה הפרשנות הברורה – הם ההחמרה

שי סומך:  אנחנו לא מדברים פה בשום דרך, וזה מוסכם פה על כולם, על  החמרה

שי סומך:  אנחנו מדברים על הקלה, זאת בעצם כל המשמעות של הצו הזה

שי סומך:  הרי כל השינוי של טור ב' לעניין מזהמים מיקרוביולוגיים – כאשר כפי שהם אושרו במהלך חוק ההסדרים, הוא היה אפס החרגה, גורפת מאוד-מאוד ונוקשה

שי סומך:  כרגע אנחנו מדברים על ההקלות

שי סומך:  ועל כן, אם אתם תשימו לב בבקשה, בפתיח בכלל לא נדרשנו להביא את השינוי הזה לוועדת החריגים

שי סומך:  פה, לטעמי, אנחנו גם מדברים על ההקלה ועל כן, כמובן, אנחנו נקבל כל - - - אבל אני לא חושבת, אני לא רואה בזה - - -     

אוריאל בוסו: יכול להיות שזה רק השר, מה שרשום כאן, אבל לא משנה

אוריאל בוסו:  בסדר, זה יידון, אנחנו נכין את ה - - -     

עמיר פרץ: אפשר להתייחס אדוני, בבקשה?     

אוריאל בוסו: בבקשה, התייחסות

עמיר פרץ: לגבי ההערה של שי ממשרד המשפטים, על העניין של: יפרט שמוצר יוצר או יובא עד המועד, אני רוצה הבהרה

עמיר פרץ:  אני שואל אתכם, משרד הבריאות: מה לגבי מוצר שיוצר, נגיד בפברואר 2024, אבל יובא לארץ באפריל 2024, אחרי תקופת המעבר, האם זו בעיה?     

אוריאל בוסו: לא

פנינה אורן שנידור: מה? לא הבנתי

עמיר פרץ: כלומר, עוד פעם: מה לגבי ייבוא של מזון שיוצר בחו"ל, ייצרו אותו בחו"ל, נגיד בפברואר 2024 שלכאורה הוא בתוך תקופת המעבר?     

פנינה אורן שנידור: ממש לא

עמיר פרץ: רגע, אבל לארץ הביאו אותו - - - ממש לא, מה?     

מרינה אוסטפלד: ייבוא זה ייבוא

פנינה אורן שנידור: ממש לא

פנינה אורן שנידור:  ייבוא זה ייבוא, וייצור בארץ זה יצור

פנינה אורן שנידור:  אני אומרת: למדינת ישראל מוצרים שיוכלו לעמוד בדין הישן, זה מוצרים שיובאו לארץ עד ה-31 בדצמבר

עמיר פרץ: כלומר, זה לא מתייחס למוצרים חדשים

פנינה אורן שנידור: לא

פנינה אורן שנידור:  מוצרים שיוצרו בארץ מחומרי גלם, אפשר יהיה, הם יוכלו לעמוד בדין הקודם כי חומר הגלם שלהם - -     

עמיר פרץ: כבר בארץ

אוריאל בוסו: הגיע לפני כן

פנינה אורן שנידור: - - הגיע לארץ

עמיר פרץ: הבנתי

עמיר פרץ:  זה מתייחס בעצם רק למוצרים שהיו כאן, לכאורה, ערב תחילת הרפורמה שנכנסה לתוקף

אוריאל בוסו: חומרי גלם ומוצרים

פנינה אורן שנידור: מוצרים שיוצרו בתקופת המעבר

עמיר פרץ: ומוצרים

אוריאל בוסו: אפילו חומרי גלם

אוריאל בוסו: כלומר, מוצרים חדשים - - -     

פנינה אורן שנידור: המוצרים האלה שהגיעו לכאן, כמובן, יוכלו להימכר עד סוף תקופת חיי המדף שלהם ויעמדו בדין הישן

עמיר פרץ:  לשיטתכם, אי-אפשר לתת את תקופת המעבר למוצרים חדשים

פנינה אורן שנידור: לא, אי-אפשר לתת את תקופת המעבר למוצרים חדשים שלא הגיעו לארץ

אוריאל בוסו: לא, אתם מתארגנים

אולה צוקרמן: אפשר לשאול שאלה?     

אוריאל בוסו: הרי למה צריך תקופת מעבר? ברגע שאתה מחיל את הצו – התחלת, אתה מתחיל להביא לפי התקנות

אוריאל בוסו:  רק שנייה, שאלה

אולה צוקרמן: יש לי שאלה לגבי הנושא

אולה צוקרמן:  אם יש  - - -     

אוריאל בוסו: סליחה, רק רגע

אולה צוקרמן: בבקשה, סליחה

אוריאל בוסו: אבל יבואנים או יצרנים שמייצרים בחו"ל, ושם יש להם כבר מלאים, והם אמורים להביא אותם?     

פנינה אורן שנידור: הם כבר יודעים מהיום להיערך לכך שהם יצטרכו לייבא את המוצרים האלה עוד לפני סיום תקופת המעבר

אוריאל בוסו: אוקיי

אוריאל בוסו:  בבקשה

אולה צוקרמן: אני אולה צוקרמן, מנהלת רגולציה בחברת אבוט, יבואנית, אנחנו מייבאים גם מארצות הברית וגם מאירופה

אולה צוקרמן:  יש לי שאלה לגבי תקופת המעבר למוצרים חדשים שנרשמים כבר השנה, זאת אומרת, ואמורים להגיע לפני תום תקופת המעבר

אולה צוקרמן:  האם הדין חל גם לגביהם?     

פנינה אורן שנידור: מתי הם אמורים להגיע?     

אולה צוקרמן: הם יובאו לפני תום תקופת המעבר וזה מוצרים חדשים אבל הם נרשמים כעת

אולה צוקרמן:  אנחנו לא נדרשים להציג הצהרה של אי-עמידה כרגע, אנחנו אמורים להיבחן לפי הדין הישן, נכון?     

פנינה אורן שנידור: כן, נכון, ובכלל את בתקופת המעבר

אולה צוקרמן: תודה רבה

אוריאל בוסו: זה ייבדק כי הסתכלנו כאן, יכול להיות שזה אפילו השר, הסמכות, לדעתי

מרינה אוסטפלד: זה מה שהתכוונתי לומר

פנינה אורן שנידור: זה מה שהתכוונו לומר

אוריאל בוסו: כן, כך גם כן עורך דין שטרן

אוריאל בוסו:  הסתכלת וראית שזה משהו של השר, נכון?     

יעקב אשר: כל המהות של ועדת החריגים, שהיא מייעצת לשר

יעל סלנט: אני מציעה שמשרד הבריאות ומשרד המשפטים, לפני הפרסום ברשומות, ייראו אם נדרשת המלצה של ועדת חריגים על מנת שהתהליך יהיה כמו שצריך

יעל סלנט:  ואם לא, אז לא

אוריאל בוסו: תסתנכרנו ותעשו את זה

פנינה אורן שנידור: אפשר אולי להציע?     

אוריאל בוסו: אני ידעתי להתכנס מעכשיו לעכשיו, אתם תדעו לעשות את זה מעכשיו לעכשיו, אם צריך

פנינה אורן שנידור: אפשר אולי להציע ונעשה את התיקון הזה, רק של המועד – במסגרת, אנחנו גם כך ערב תזכיר משלים, ערב הסדרים, ובאים עוד פעם, וכרגע לסגור את זה עד ה – ונעשה את זה בתיקון 4? שלושת החודשים האלה, אם זה מקובל עליכם

עמיר פרץ: מה? שעכשיו נסגור את השנה ובתזכיר - - -     

אביב חצבני: מה? שנאשר את זה לפי שנה, ואת שלושת חודשי התוספת נעשה בתזכיר המשלים שיידון אצל אוריאל? בוודאי

פנינה אורן שנידור: כן

אביב חצבני: אין לנו התנגדות לנושא הזה, אדוני

אוריאל בוסו: אפשרות

אביב חצבני: אין בעיה

אביב חצבני:  אנחנו שותפים לדרך ובוודאי, אין ספק

אוריאל בוסו: עורך דין סומך, הקשבת להצעה פה?     

שי סומך: כן, היא מקובלת לגמרי, אפשר לעשות את התיקון הזה

אוריאל בוסו: הינה, הוא גם אומר שזה מקובל עליו

פנינה אורן שנידור: תודה, שי

עמיר פרץ: זה יצא במסגרת החלטת ועדה?     

יעל סלנט: לא, אין החלטת ועדה

יעל סלנט:  כשתבוא החקיקה - - -     

מירי כהן: זה בפרוטוקול

אוריאל בוסו: זה נאמר פה במפורש, המטרה היא בסוף להגיע לשם

אוריאל בוסו:  זה נאמר לפרוטוקול שתקופת המעבר תהיה ה-1 באפריל 2024, זאת אומרת שנה מאישור התקנות, אבל כרגע בצו עצמו מופיע ה-1 בינואר 2024 והתיקון של שלושת החודשים האלה יגיע ב-?     

פנינה אורן שנידור: אנחנו אמורים ב-16 באפריל

פנינה אורן שנידור:  לדעתי אנחנו הראשונים, ככה הודיעה לנו עורכת הדין נועה בן שבת

עמיר פרץ: מה? שכבר יהיה הדיון הראשון על חוק ההסדרים?     

קריאה: מיד לאחר החג?     

מרינה אוסטפלד: מיד לאחר החג מתחילים הדיונים

אוריאל בוסו: אוקיי, אבל זה יהיה במהלך החודשים - - -     

פנינה אורן שנידור: במהלך החודש הקרוב

יעל סלנט: אוקיי

יעל סלנט:  הצו, הנוסח שלו, זה כמו שהקריאה מרינה

יעל סלנט:  בלי התיקונים של ה-1 באפריל 2024 אלא משאירים את המועד על 31 בדצמבר 2023, ועם השינוי שהקראנו בכוכבית שאומרים שזה על מוצר שנקב בהודעתו שיוצר עד מועד - -      

פנינה אורן שנידור: על מוצר המזון שיוצר או יובא עד מועד שנקב בהודעתו

יעל סלנט: - - שיפרט בהודעתו

פנינה אורן שנידור: שנקב בהודעתו זה בסעיף

אוריאל בוסו: לפני חגי לוין, אנחנו סיימנו?     

מרינה אוסטפלד: מבחינת הקראה, כמובן

אוריאל בוסו: מבחינת ההקראה סיימנו?     

מרינה אוסטפלד: כן

מירי כהן: נראה לי שכן

אוריאל בוסו: לפני שנסיים, משרד החקלאות שאולי כן מקשיבים, הם הוזמנו על ידי הוועדה – גם התנהלו מול מנהלת הוועדה – והם חשבו שהם לא צריכים להגיע

אוריאל בוסו:  אני אומר את זה באופן באמת ברור ונחרץ: הדיונים רלוונטיים מאוד-מאוד למשרד החקלאות ואין לכם סמכות להחליט אם אתם צריכים להגיע או לא צריכים להגיע

אוריאל בוסו:  ברגע שאתם מוזמנים לדיונים כאלה, זה שיקול דעת של הוועדה, יושב-ראש הוועדה, הכנסת, ולהבא נוודא שזה יהיה כך

אוריאל בוסו:  הסכמתי באופן חריג שיעלו, כי הבינו כרגע שיש להם משמעות ,בזום

אוריאל בוסו:      חגית איגרמן, משרד החקלאות, שלום וברכה

חגית איגרמן: שלום אדוני, אנחנו מתנצלים על אי-ההבנה

חגית איגרמן:  הבנו אתמול בערב ממשרד הבריאות שהתיקון לא עוסק במוצרים שקשורים אלינו

מרינה אוסטפלד: נכון

חגית איגרמן: לכן הבנו שכנראה לא נדרש שנגיע

חגית איגרמן:  אני מבינה שהבנו לא נכון, אנחנו מתנצלים בפני הוועדה

אוריאל בוסו: והעמדה שלכם? אנחנו צריכים גם לשמוע את העמדה מבחינתכם

אוריאל בוסו:  לא נוגע? תגידו אוקיי, אין לנו התנגדות, וזה בסדר

אוריאל בוסו:  כמו שמשרד האוצר היה פה ומשרד הכלכלה, שאומרים שזה בסדר והם הגיעו לכאן, זו בדיוק הנקודה

חגית איגרמן: בסדר גמור

אוריאל בוסו: הבשר לא נוגע לחקלאות?     

פנינה אורן שנידור: אבל אין כאן בשר

יעל סלנט: יש את ההחרגה שלכם

פנינה אורן שנידור: בוודאי, אבל זה בשר מעובד, זה שלנו

אוריאל בוסו: בשר מעובד זה שלכם

אוריאל בוסו:  אוקיי

אוריאל בוסו:  תודה

אוריאל בוסו:  פרופ' חגי לוין, לסיום

חגי לוין: ברשותך, שלוש הערות לדיון שהתקיים עכשיו

חגי לוין:  ראשונה, כמו שאתה ציינת, העבודה תמיד לוקחת את הזמן שהוקצה לה, אני רוצה שלא נקל ראש בדחייה נוספת של שלושה חודשים

חגי לוין:  כפי שאנחנו סומכים, ההסתדרות הרפואית, על משרד הבריאות כך כדאי גם לנכבדים, לך, לסמוך על משרד הבריאות

חגי לוין:  הוא ביקש עד ה-1 בינואר, או התאריך שנקבע, אני לא בטוח שצריך את הדחייה הנוספת הזאת, של שלושת החודשים, וצריך לשקול אותה בכובד ראש

חגי לוין:  שמענו גם שזה עניין שדורש אישור חריג ומנוגד, אולי, לדין האירופי, אולי לא צריך את הדחיה הנוספת הזאת של שלושת החודשים

חגי לוין:      ההערה השנייה: הבקשות האלה מגיעות בסוף לשירות המזון

חגי לוין:  אני חייב להעלות בפניך, אפשר לשמוע מפנינה הרחבה, שיש מצוקה קשה מאוד של כוח אדם מקצועי בשירות המזון

חגי לוין:  התוצאה היא פגיעה בבריאות הציבור וגם בתעשייה, שצריכה לחכות הרבה פעמים לאישורים

חגי לוין:  זו נקודה משמעותית מאוד כשאנחנו מקיימים את הדיון הזה, צריך לשים לב אליה ולשפר אותה למען כולם

אוריאל בוסו: יש לך יושב-ראש הסתדרות חדש

חגי לוין: ההערה השלישית, רק הבהרה: עניין הסעיפים

חגי לוין:  זו בעיה בבריאות הציבור, זו לא בעיה של תנאי עבודה

חגי לוין:  המחסור בכוח אדם פוגע בבריאות הציבור ולכן זה רלוונטי אלי, כיושב-ראש איגוד רופאי בריאות הציבור בישראל

חגי לוין:  ההערה השלישית היא שיש שם רק סעיפים, חלק מהסעיפים של חומרי ההדברה

חגי לוין:  פנינה הסבירה כי יש סעיפים שהם לא רלוונטיים לכאן, אבל אני רוצה לוודא שאין חומרי הדברה שאסורים או שיש רמה נדרשת ברגולציה האירופית ואצלנו מקילים בהם

חגי לוין:  אני מבקש שמשרד הבריאות יוכל לאשר שאין כאלה חומרי הדברה, שהם בפיקוח באירופה והם לא בפיקוח אצלנו

חגי לוין:  תודה

פנינה אורן שנידור: קודם כול, אני מודה לפרופ' חגי לוין שהעלה את הנושא של כוח האדם בשירות המזון, כי אכן אנחנו במצוקה

פנינה אורן שנידור:  זה חלק מהדיונים שהיו לנו השבוע בוועדת הכלכלה, שדיברה על כך שייעשה דיון ייעודי לטובת הנושא

פנינה אורן שנידור:  אני אשמח אם זה יהיה דיון משותף, כי במקור היינו אמורים להיות ועדה משותפת שתעסוק בכל נושא הרפורמה של המזון, ועדת הבריאות וועדת הכלכלה

יעקב אשר: בהסדרים?     

מירי כהן: כן

פנינה אורן שנידור: בהסדרים הקודם, כן

פנינה אורן שנידור:  הוקמה ועדה משותפת ואנחנו נשמח שהנושא הזה יעלה בדיון משותף

אוריאל בוסו: אוקיי

מירי כהן: מצוקת כוח האדם הייתה בדיון ביום ראשון שעבר, על יוקר המחיה, ויושב-ראש הוועדה הבטיח

מירי כהן:  עלתה הסוגיה של הבעיה להעסיק אנשים בגלל - - - יושב-ראש הוועדה הבטיח שיקיים דיון עם הנציבות והממונה על השכר

פנינה אורן שנידור: אני מבקשת את ההשתתפות שלכם כי אתם בעצם רוב הדיונים, כל החקיקה שלנו תגיע לפתחכם וזה המקום הטבעי

פנינה אורן שנידור:  לכן בזמנו הוקמה ועדה משותפת, ואנחנו נשמח שזה יהיה אצלכם

פנינה אורן שנידור:  זה דבר אחד

פנינה אורן שנידור:      דבר שני, לעניין שאריות חומרי ההדברה

פנינה אורן שנידור:  העלה פה פרופ' חגי לוין נקודה חשובה מאוד-מאוד,  אנחנו בעצם באימוץ הזה, החלנו את הדיון האירופי על מזון מעובד

פנינה אורן שנידור:  אין חולק שאנחנו צריכים להגיע להסכמות עם משרד החקלאות לעניין השימושים על המזון הטרי, על פירות וירקות במדינת ישראל

פנינה אורן שנידור:  משרד הבריאות יכול לבוא ולדרוש שאלה יהיו רק חומרים שמותרים באירופה, אבל זה לא יהיה נכון כי יש תעשייה במדינת ישראל וכל זמן שזה רשום והדיונים האלה – אנחנו במאבקים ובמחלוקת מול משרד החקלאות אבל זה צריך להיפתר יחד עם משרד החקלאות, בדיון משותף, לשם כך התקבלה החלטת ממשלה להקים צוות ייעודי שאמור לטפל ולהסדיר את כל הנושא הזה במהלך חצי השנה הקרובה

פנינה אורן שנידור:  ככל שנדרש, אנחנו נשמח להזמין אותך, פרופ' חגי לוין, לדיונים, אבל זה לא על השולחן כרגע

חגי לוין: תודה

חגי לוין:  ולעניין שלושת החודשים? מה התייחסות משרד הבריאות?     

פנינה אורן שנידור: לעניין שלושת החודשים, כפי שאנחנו סבורים ואומרים, ההחלטה פה של יו"ר הוועדה לתת את שלושת החודשים, אנחנו לא חושבים שהיא עניין לא מידתי בנסיבות שנוצרו

פנינה אורן שנידור:  אנחנו כמובן היינו מעדיפים להיצמד לשנה אבל אנחנו רוצים להיות קשובים לצרכי התעשייה ולעשות את זה בצורה – שכל המעבר הזה יהיה חלק ונאות, ולכן אנחנו סבורים שזה בסך הכול עניין מידתי

אוריאל בוסו: אוקיי

יעל סלנט: בכל מקרה בצו עכשיו, מאשרים עד ה-31 בדצמבר 2023, במהלך חוק ההסדרים

אביב חצבני: כי זה יוארך ל-31 במרץ, נכון? תודה

אוריאל בוסו: עורכת הדין שרון גוטמן טרודלר, סגנית בכירה ליועצת המשפטית, בזום, היא ביקשה להתייחס

שרון גוטמן טרודלר: כן, רק להערה של עורך דין סומך בפסקה אחת, לסעיף (ב) בתקופת המעבר, אני מציעה רק לדייק את זה יותר כדי שיהיה ברור במה מדובר

שרון גוטמן טרודלר:  הוא הציע שיתווסף: "על מוצר מזון שנקב בו בהודעתו שיוצר או יובא"

שרון גוטמן טרודלר:  אני מציעה להוסיף את המילים: שיוצר בישראל או יובא אליה

שרון גוטמן טרודלר:  וגם לציין ש: לעניין זה יראו את יום מתן תעודת השחרור מתחנת הסגר כמועד היבוא

שרון גוטמן טרודלר:  כדי שיהיה ברור בדיוק במה מדובר, כשמדובר בייצור בישראל או בישראל, וכשמדובר בייבוא, יש נקודה שבה המזון נחשב כשהוא מיובא לישראל

יעל סלנט: רגע, את יכולה בבקשה לחזור?     

אביב חצבני: פנינה, זה גם אמור לתת מענה משלים, מלא, לבקשה שלנו

אוריאל בוסו: זה דיוק נצרך, הכרחי

אוריאל בוסו:  שנייה, אנחנו נדייק את זה כאן כרגע

יעל סלנט: שרון, את יכולה בבקשה לחזור?     

שרון גוטמן טרודלר: כן, בוודאי

שרון גוטמן טרודלר:  אני בעצם העתקתי את זה, עורכת הדין סלנט, העתקתי את זה מהוראת המעבר שהייתה בחוק התוכנית הכלכלית של 2021 ואני אקריא את זה: לעניין זה לא יחולו הוראות התקנות כאמור בטור א על מוצר מזון שנקב בהודעתו שיוצר בישראל או יובא אליה

שרון גוטמן טרודלר:  ולעניין זה - - -     

יעל סלנט: רגע, עד מועד שיפרט בהודעה ובלבד שלא יהיה מאוחר מיום 31 בדצמבר

יעל סלנט:  ואז: לעניין זה

שרון גוטמן טרודלר: יראו את יום מתן תעודת השחרור מתחנת הסגר כמועד היבוא

יעל סלנט: מתחנת ההסגר כמועד היבוא?     

שרון גוטמן טרודלר: כן, כן

יעל סלנט: אוקיי

שרון גוטמן טרודלר: את יכולה רק להקריא?     

עמיר פרץ: אפשר?     

יעל סלנט: אתם אחרי זה, נדבר גם

יעל סלנט:       בגדול, אם אני מבינה נכון את ההצעה שלך, זה יהיה: לא יחולו הוראות התקנות כאמור בטור א על מוצר המזון שנקב בהודעתו שיוצר בישראל או יובא אליה וזאת עד מועד שיפרט בהודעה ובלבד שלא יהיה מאוחר מיום 31 בדצמבר 2023

יעל סלנט:  לעניין זה יראו את יום מתן תעודת השחרור מתחנת ההסגר כמועד היבוא

עמיר פרץ: אני רוצה להתייחס לזה, בבקשה חברים

אוריאל בוסו: כן, בבקשה

עמיר פרץ: לפעמים, כמו שאנחנו יודעים, יש עיכובים בתחנות ההסגר של משרד הבריאות בנמלי הים, נמל אשדוד ונמל חיפה, לכן – דיברת קודם על ייבוא, אני רוצה בבקשה לבקש שיירשם שמדובר במועד יציאת האונייה או לכל המאוחר מועד הגעתה לישראל

פנינה אורן שנידור: לא, מועד הגשת הבקשה

עמיר פרץ: ממועד הגשת הבקשה לשחרור

אוריאל בוסו: אתה לא יכול

עמיר פרץ: אני רק אומר, אלה דברים חשובים

אוריאל בוסו: יש שביתה בנמל ונשאר חודש שם, וחודש אחר כך זה נכנס - - -     

עמיר פרץ: בכלל לא דיברתי על השביתות, דיברתי על - - -     

אוריאל בוסו: לדוגמה, אני אומר

פנינה אורן שנידור: במקום: יום מתן תעודת, זה: יום הגשת הבקשה לקבלת תעודת שחרור

עמיר פרץ: יום הגשת הבקשה

יעל סלנט: מה?      

פנינה אורן שנידור: לעניין זה יראו את יום, אני אכתוב לך, אני אנסח את זה

יעל סלנט: 	לא, הוועדה צריכה לדעת על מה היא מצביעה

פנינה אורן שנידור: לעניין זה יראו את יום הגשת הבקשה

עמיר פרץ: יום הגעת האונייה אפשר?     

פנינה אורן שנידור: לא

פנינה אורן שנידור:  יום הגשת הבקשה לקבלת תעודת שחרור

יעל סלנט: לעניין זה יראו את יום?     

פנינה אורן שנידור: לעניין זה יראו את יום הגשת הבקשה לקבלת תעודת שחרור מתחנת ההסגר כמועד היבוא

אולה צוקרמן: זה יכול להיות לפני

עמיר פרץ: לפני שהאונייה מגיעה

אולה צוקרמן: לפני שהאונייה מגיעה

יעל סלנט: 	עוד פעם: לעניין זה יראו את יום?     

פנינה אורן שנידור: הגשת הבקשה לקבלת תעודת שחרור מתחנת ההסגר כמועד

פנינה אורן שנידור:  אין לי בחוק שום דבר סעיף של הגעת האונייה, אני נצמדת להוראות הקיימות

עמיר פרץ: בסדר, אבל התיקון הזה חשוב ונחוץ

עמיר פרץ:  התיקון הזה טוב, תודה רבה

יעל סלנט: פנינה, עוד פעם: לעניין זה יראו את יום הגשת הבקשה

פנינה אורן שנידור: לקבלת תעודת שחרור מתחנת ההסגר כמועד היבוא

יעל סלנט: אוקיי

אוריאל בוסו: אוקיי

אוריאל בוסו:  יש משהו להוסיף? מיצינו?     

אביב חצבני: אדוני, רק משהו אחד לסוף

אוריאל בוסו: אתה חייב?     

אביב חצבני: אנחנו רוצים להודות לך על קיומו של דיון באופן מהיר, חג פסח שמח וכשר לכולם

אביב חצבני:  זה לא מובן מאליו שהוועדה התכנסה, וששירות המזון מיהר להגיש את התקנות גם כשזה ברגע האחרון, כדי שלנו תהיה רציפות בתקופת המעבר

אביב חצבני:  תודה לך גם על ההתחייבות באורכה עד ה-31 במרץ, לא מובן מאליו

אוריאל בוסו: טוב, לפני שאומר כמה מלים אני מעלה להצבעה את צו הגנה על בריאות הציבור (מזון)(החלת הוראות האיחוד האירופי וקביעת תנאים והחרגות), התשפ"ג–2023

אוריאל בוסו:  מי בעד? אני בעד, ואין מתנגדים ואין נמנעים

אוריאל בוסו: אושר

אוריאל בוסו:  אני קובע שהצו אושר

אוריאל בוסו:      אני רוצה להודות למשרדים הממשלתיים הרלוונטיים, גם שהשתתפו וגם כמי שצפו בזום: משרד הבריאות בראשם; משרד האוצר; משרד המשפטים; משרד הכלכלה ומשרד החקלאות שבהמשך גם הגיעו לדיונים

אוריאל בוסו:  לאורחים הנוספים שהיו כאן, על העמדות שנשלחו לעובדי הוועדה, ליועצת המשפטית עורכת הדיון יעל סלנט, למנהלת הוועדה מיכל דיבנר-כרמל ולעוזרי היקר, עורך דין יעקב שטרן

אוריאל בוסו:      אזרחי ישראל – ערב פסח תשפ"ג, באמת בהליכים מהירים בשבועות האחרונים, בסיוע כמובן של משרד הבריאות, משרד הכלכלה וועדת הבריאות – קיבלו את התשובה שמלחמה ביוקר המחיה זה לא אמירות בעלמא

אוריאל בוסו:  אנחנו עושים מעשים אמיתיים עם שותפים שנמצאים איתנו, גם מהמגזר העיסקי, להסתכל לטובת אזרחי ישראל ולטובתם האישית והכללית, תוך שמירה על האיזונים הנדרשים בבריאות הציבור

אוריאל בוסו:  עשינו את זה בשום שכל, בהתאמות מלאות, ואנחנו שמחים שאנחנו ממשיכים לפעול

אוריאל בוסו:  ככל שמגיעים כאלו דברים אנחנו נמשיך לתקן אותם

אוריאל בוסו:  יש עוד דברים ובשורות שמגיעים גם בחוקי ההסדרים וגם בהמשך

אוריאל בוסו:      ועדת הבריאות, כמו כל ממשלת ישראל וכנסת ישראל, רשמה לעצמה וחרתה על דגלה את המלחמה ביוקר המחיה

אוריאל בוסו:  אנחנו אמרנו למשרד הכלכלה, גם בדיון הקודם, מעבר לחסמים שאנחנו מסירים      כמשרד הבריאות, משרד הכלכלה יצטרך להמשיך לעקוב – מול הייבואנים; מול התעשיינים; מול הייצואנים – בשביל שלא אחרי שאנחנו מסירים חסמים, בסוף מתאימים את עצמם למעלה מאשר מתאזנים למטה, מתאימים לאיחוד האירופי רק בהקלות אצלם ולא אחרת

אוריאל בוסו:  יש ייבוא מקביל ובסוף אתה רואה שהייבוא המקביל נצמד לייבוא הקבוע, יש תקינות כאלה והסרת להם חסמים אבל הרווחים גדלו

אוריאל בוסו:  זה דבר שצריך לעקוב אחריו

אוריאל בוסו:  אני יודע שמשרד הכלכלה מביא לחקיקה החמרה על המונופולים הגדולים, שלא יגבילו את הייבואנים הקטנים יותר, נעזור בנושא הזה, זה חשוב, זה צריך לבוא בבשורה

אוריאל בוסו:       אזרחי ישראל נאנקים תחת העול, הסל התייקר משמעותית בכל הפרמטרים וכל עזרה כזאת בסופו של דבר תעזור

אוריאל בוסו:  אני חושב שהבשורות שהבאנו בתקנות בתמרוקים וכרגע כאן במזון, בסופו של דבר מתחברות לבשורה שלמה, אמיתית, ואני רוצה להודות, כמובן, לכל הנוגעים בדבר

אוריאל בוסו:       בבקשה

מירי כהן: אני חייבת להגיד, אני רוצה להגיד תודה רבה לוועדה, ליושב-ראש, לצוות המדהים, לעוזר המדהים שלך

מירי כהן:  אנחנו יוצאים לפגרה אבל באמת היה מושב מאתגר

מירי כהן:  על הנכונות והסיוע, גם כשהבאנו דברים ברגע האחרון ואנחנו מקווים שזה לא יקרה

מירי כהן:  על כל העבודה שעשיתם, המקצועית והטובה, אז תודה רבה ושיהיה לנו באמת חג שמח

אוריאל בוסו: תודה רבה

אוריאל בוסו:      ישיבה זו נעולה, פסח כשר ושמח